அரசாங்க ஊழியர்களுக்கு மலேசிய பிரதமர் அன்வார் கோரிக்கை: ஒத்துழைத்து உதவுங்கள்

மலேசியாவின் புதிய பிரதமர் அன்வார் இப்ராகிம், தன்னுடன் ஒத்துழைத்து உதவும்படி அந்த நாட்டின் அரசு ஊழியர்களுக்கு வேண்டுகோள் விடுத்துள்ளார்.

மலேசிய பொதுத்துறையில் 1.2 மில்லியனுக்கும் மேற்பட்டவர்கள் வேலை பார்க்கிறார்கள்.

மிக முக்கிய வாக்கு வங்கியாகத் திகழும் அவர்கள்தான் அரசாங்கக் கொள்கைகள் நிறைவேற்றப்படுவதற்கு முக்கிய காரணம்.

பிரதமர் அன்வார், 75, சீர்திருத்த சிந்தனை உள்ளவர். ஆனால் அரசு ஊழியர்கள் வழிவழியாகவே நன்கு வேர் ஊன்றிய நியதிகளுக்கு உட்பட்டவர்கள் எனக் கூறப்படுகிறது.

பொதுத்துறை ஊழியர்களின் ஆதரவைப் பெறுவது பிரதமர் அன்வாருக்கு இப்போது உயிர்நாடியானதாக இருக்கிறது.

மலேசியாவில் அண்மையில் நடந்து முடிந்த பொதுத் தேர்தலில் யாருக்கும் பெரும்பான்மை கிடைக்காமல் தொங்கு நாடாளுமன்றம் ஏற்பட்டுவிட்டது.

பிரதமர் பதவியைப் பிடிக்க அரசியல் தலைவர்களுக்கு இடையில் போட்டாபோட்டி இடம்பெற்றது.

கடைசியில், மாமன்னர் தலையிட்டதால் ஒருவழியாக பிரதமர் அன்வார் தலைமையில் ஐக்கிய அரசு அமைந்தது. மலேசியாவின் நிர்வாகத் தலைமை இடமான புத்ராஜெயாவில் பிரதமர் துறையில் அரசு ஊழியர்களிடம் இன்று அன்வார் உரையாற்றினார்.

“இந்த வாய்ப்பைப் பயன்படுத்திக்கொண்டு உங்களுக்கு ஓர் அழைப்பு விடுக்கிறேன். என்னுடன் சேர்ந்து ஒத்துழைத்து ஆதரவு தந்து மாற்றங்களைச் சாதிக்க உதவுங்கள்,” என்று தனது உரையில் பிரதமர் குறிப்பிட்டார்.

“முதுகெலும்பாகத் திகழும் அரசாங்கச் சேவையினர் என்னுடன் சேர்ந்து பாடுபடவில்லை என்றால் நான் வெற்றி பெறவே முடியாது,” என்றும் பிரதமர் குறிப்பிட்டார்.

அன்வார் தேர்தல் பிரசாரத்தின் போது காரசாரமாக முழங்கியதற்கும் இன்று பேசியதற்கும் பெரும் வேறுபாடு காணப்பட்டது. பிரதமர் அன்வார் குரல் இன்று மிகவும் மென்மையாக இருந்தது.

மலேசியாவின் பொதுச் சேவை அதன் மக்கள்தொகைக்கு ஏற்ப பெரியது. அது, உலகிலேயே மிகப் பெரிய அரசு சேவைகளில் ஒன்று. பெரும்பான்மை மலாய்க்காரர்கள் பொதுச் சேவையில் பணியாற்ற விரும்புவது வழமை.

தலைநகர் கோலாலம்பூரில் இருந்து சுமார் 40 கி.மீ. தொலைவில் இருக்கும் புத்ராஜெயாவில்தான் பெரும்பாலான அரசு ஊழியர்கள் வசிக்கிறார்கள். அண்மைய தேர்தல்களில் அவர்கள் மலாய் ஆதரவு கூட்டணிகளுக்கே பெரும்பான்மையாக ஆதரவளித்து வந்துள்ளனர்.


மலேசியத் தலைநகரில் திடீர் வெள்ளம்

மலேசியாவின் கோலாலம்பூரில் இன்று மாலை கனத்த மழை பெய்ததைத் தொடர்ந்து அங்கு பல பகுதிகளில் திடீர் வெள்ளம் ஏற்பட்டுள்ளது.

கோலாலம்பூரின் மத்திய பகுதிகளில் உள்ள பல இடங்கள் வெள்ளத்தால் பாதிக்கப்பட்டன. கிழக்கு-மேற்கு விரைவுச்சாலையிலும் வெள்ளம் சூழ்ந்தது. இதனால் பல இடங்களில் மோசமான போக்குவரத்து நெரிசல் நிலவியது.

பேராக், மலாக்கா ஆகிய மாநிலங்களிலும் திடீர் வெள்ளம் ஏற்பட்டது.


ஒரு வயது குழந்தையைக் கொன்ற முதலையைத் தேடும் பணி தீவிரம்

மலேசியாவின் சாபா மாநிலம், லாஹாட் டத்து பகுதியில் ஒரு வயது குழந்தையைப் பிடித்துச் சென்று கொன்ற முதலையை வேட்டையாடுவதில் வனவிலங்கு அதிகாரிகள் தீவிரமாக இறங்கியுள்ளனர்.

முதலையைக் கண்டதும் அதைப் பிடிக்கவோ கொல்லவோ வேண்டும் என்று தங்களுக்கு உத்தரவு இடப்பட்டுள்ளதாக அதிகாரிகள் தெரிவித்தனர்.

கடந்த வியாழக்கிழமையன்று 45 வயது ஆடவர் ஒருவரும் அவருடைய ஆண் குழந்தையும் மரப்படகு ஒன்றில் இருந்ததாகவும் அப்போது முதலை அவர்களைத் தாக்கிக் குழந்தையை இழுத்துச் சென்றதாகவும் கூறப்படுகிறது.

அந்த ஆடவர் கடலுக்குள் உடனே குதித்து தம் மகனை மீட்க முயன்றும் பயனில்லாமல் போனது. அவருக்குக் கடுமையான காயங்களும் ஏற்பட்டன. இதற்கிடையே, குழந்தையின் உடலை இன்னும் கண்டுபிடிக்கவில்லை என்று கூறப்படுகிறது.


லங்காவி தீவில் இந்திய சகோதரர்கள் மூழ்கி மரணம்

மலேசியாவின் லங்காவி தீவிற்கு சுற்றுலா சென்றிருந்த இரு சகோதரர்கள் கடலில் மூழ்கி மாண்டனர். மாண்டவர்கள் 26 வயதான ரவிசங்கர், 22 வயதான யுவராஜ் என்று லங்காவி காவல்துறையினர் தெரிவித்தனர்.

பினாங்கைச் சேர்ந்த அவர்கள் மற்ற இரு நண்பர்களுடன் லங்காவிக்கு வெள்ளிக்கிழமை அன்று சுற்றுலாவிற்காகச் சென்றிருந்தனர.

சனிக்கிழமை மாலை சுமார் ஏழு மணி அளவில் அவர்கள் கடற்கரைக்குச் சென்றிருந்தனர். சகோதரர்களும் மற்றொரு நண்பரும் கடலில் நீந்த முடிவெடுத்தனர்.

மூவரும் கடலில் நீந்திக்கொண்டிருந்தபோது, பெரிய அலை ஒன்று மூவரையும் ஆழ்கடலுக்குள் இழுத்துச்சென்றதாக நம்பப்படுகிறது. சகோதரர்களின் நண்பர் எப்படியோ ஒரு வழியாக நீந்தி கரையை அடைந்தார்.

யுவராஜ்ஜின் சடலம் இரவு 9.30 மணியளவில் மீட்கப்பட்டது. அவருடைய அண்ணன் ரவிசங்கரின் சடலம் நள்ளிரவு கண்டெடுக்கப்பட்டது.


கெந்திங் நிலச்சரிவு: ஒன்பது பேரை தேடும் பணி தொடர்கிறது

கெந்திங் மலையில் ஏற்பட்ட நிலச்சரிவில் ஒன்பது பேரை இன்னும் காணவில்லை. அவர்களை தேடும் பணி மூன்று நாளாக நடைபெற்று வருகிறது. நிலச்சரிவில் சிக்கியுள்ளவர்களை உயிருடன் தேட மலேசிய அதிகாரிகள் ரேடார்கருவிகளை பயன்படுத்தி வருகின்றனர்.

வெள்ளிக்கிழமை நடந்த சம்பவத்தில் குறைந்தது 24 பேர் மாண்டனர். நிலச்சரிவு ஏற்பட்டபோது அங்கிருந்த முகாமில் 94 பேர் இருந்தனர். பல சிறுவர்களும் அவர்களில் அடங்குவர்.

பாதிக்கப்பட்ட இடத்தில் அதிக அளவில் மணல் புதையுண்டு கிடப்பதாலும், பிராணவாயு காரணமாகவும் புதையுண்டவர்களை உயிருடன் மீட்கும் சாத்தியம் மிகக் குறைவாக இருப்பதாகக் கூறப்பட்டது.

இந்நிலையில், அங்கு முகாம் நடத்திவந்தவரையும் அங்கு பணிபுரிந்த இருவரையும் காவல்துறையினர் விசாரித்து வருகின்றனர்.

Remote video URL


மலேசியாவில் ஐந்து மாநிலங்களில் தொடரும் மழை

மலேசியாவில் ஐந்து மாநிலங்களில் மழை புதன்கிழமைவரை பெய்யும் என முன்னுரைக்கப்பட்டுள்ளது. ஜோகூர், சாபா, சரவாக், பாஹாங், திரங்கானு ஆகிய மாநிலங்களில் மழை தொடர்ச்சியாக பெய்யும் எனத் தெரிவிக்கப்பட்டுள்ளது.

ஜோகூரில் உள்ள மெர்சிங், கோத்தா திங்கி, ஜோகூர் பாரு, செகாமாட் ஆகிய இடங்களில் மழை புதன்கிழமைவரை நீடிக்கும் என முன்னுரைக்கப்பட்டுள்ளது.


மலேசியாவின் மூத்த வழக்கறிஞர் கோபால் ஸ்ரீராம் மறைவு

மலேசியாவின் அரசாங்கத் தரப்பு மூத்த வழக்கறிஞரான  கோபால் ஸ்ரீராம் காலமானார். அவருக்கு வயது 79.

தனியார் மருத்துவமனை ஒன்றில் கடந்த ஒரு வாரமாக சிகிச்சை பெற்றுவந்த அவர் இன்று நண்பகல் 12 மணியளவில் காலமானதாகத் தெரிவிக்கப்பட்டது.

திரு ஸ்ரீராம் மலேசியாவின் கூட்டரசு நீதிமன்ற நீதிபதியாகவும் பணியாற்றியுள்ளார்.

மலேசியாவின் முன்னாள் பிரதமர் நஜிப் ரசாக்கிற்கு எதிரான 1எம்டிபி ஊழல் வழக்கில் முக்கிய அரசாங்கத் தரப்பு வழக்கறிஞராக திரு ஸ்ரீராம் நியமிக்கப்பட்டார். அதோடு, நஜிப்பின் மனைவி ரோஸ்மா மன்சூருக்கு எதிரான ஊழல் வழக்கிலும் திரு ஸ்ரீராம் அரசாங்கத் தரப்பு வழக்கறிஞராக பணியாற்றினார்.


பினாங்கு தைப்பூசம்: 1.5மி. பேர் வருகையளிப்பர் என்ற எதிர்பார்ப்பு

பினாங்கு தைப்பூச திருவிழாவில் கிட்டத்தட்ட 1.5மில்லியன் பேர் கலந்துகொள்வர் என்று எதிர்பார்க்கப்படுகிறது. மலேசியாவிலிருந்தும் வெளிநாடுகளிலிருந்தும் பக்தர்கள் வருகையளிப்பர் என்று தண்ணீர்மலை ஸ்ரீபாலதண்டாயுதபாணி ஆலயம் எதிர்பார்க்கிறது. கடந்த ஈராண்டுகளாக கொவிட்-19 தொற்று காரணமாக தைப்பூசம் சிறிய அளவில் நடத்தப்பட்டது. இதனால் இந்த ஆண்டு அதிக அளவில் பக்தர்கள் திருவிழாவிற்கு வருகையளிப்பர் என எதிர்பார்க்கப்படுகிறது.

இந்த ஆண்டு தைப்பூசம் வாரயிறுதியில் இடம்பெறுகிறது. இதனால் மலேசியாவில் திங்கட்கிழமை பொது விடுமுறையாக அறிவிக்கப்பட்டுள்து. திருவிழாவில் கலந்துகொள்ள சிங்கப்பூர், மேடான், ஜக்கர்த்தா, லண்டன் போன்ற வெளிநாடுகளிலிருந்து பகதர்கள் திரளாக வருகையளிப்பர் என ஆலயம் நம்புகிறது.

தைப்பூசத் திருவிழா சிறப்பான முறையில் நடைபெற பக்தர்கள் பொறுப்புடன் நடந்துகொள்ளுமாறு ஏற்பாட்டுக் குழு கேட்டுக்கொண்டது.


‘எங்க வீட்டுப் பிள்ளை’ எம்ஜிஆர் சொல்வதுபோல் செயல்பட மலேசியப் பிரதமர் அன்வார் வலியுறுத்து

ஈப்போ: நடிகரும் முன்னாள் தமிழக முதல்வருமான எம்ஜிஆர், ‘எங்க வீட்டுப் பிள்ளை’ திரைப்படத்தில் இடம்பெறும் ‘நான் ஆணையிட்டால்’ பாடலில் சொல்வதைப்போல் தலைவர்கள் செயல்பட வேண்டும் என்று மலேசியப் பிரதமர் அன்வார் இப்ராகிம் வலியுறுத்தி இருக்கிறார்.

தம்புன் நாடாளுமன்றத் தொகுதி உறுப்பினரான திரு அன்வார், கிளெபாங்கில் நேற்று நடந்த பொங்கல் கொண்டாட்டத்தில் பங்கேற்றபோது அப்பாடல் ஒலிபரப்பப்பட்டது. அப்பாடலில் சில வரிகளைப் பாடியபின் பேசத் தொடங்கிய அவர், மக்களையும் அவர்தம் கண்ணீரைத் துடைப்பதையும் தலைவர்கள் மறக்கக்கூடாது என்பதை அந்தப் பாடல் விளக்குவதாகக் குறிப்பிட்டார். தலைவர்களே மக்களுக்கு இடையே சண்டைமூட்டி விடுகின்றனர் என்றும் அதனால் பாதிக்கப்படுவது மக்கள்தான் என்றும் அவர் சொன்னார்.


இரண்டு மில்லியன் பக்தர்களை எதிர்பார்க்கும் பத்துமலை ஆலயம்

பெட்டாலிங் ஜெயா: அடுத்த மாதம் 5ஆம் தேதி ஞாயிற்றுக்கிழமைதான் தைப்பூசத் திருநாள் வருகிறது என்றாலும் அதற்கு ஒருவாரத்திற்கு முன்பிருந்தே பக்தர்கள் தங்களது நேர்த்திக்கடன்களைச் செலுத்தத் தொடங்கிவிட்டனர்.

மலேசியாவின் சிலாங்கூரில் உள்ள பத்துமலை முருகன் கோவிலில் பக்தர்கள் கடந்த வார இறுதியிலேயே பால்குடம் எடுத்து, தங்களது வேண்டுதல்களை நிறைவேற்றியதைக் காண முடிந்தது.

வரும் வெள்ளிக்கிழமை முதல் ஞாயிற்றுக்கிழமைவரை கூட்டம் அதிகமாக இருக்கும் என்பதால் அதனைத் தவிர்க்க இப்போதே பக்தர்கள் தங்களது சமயக் கடமைகளை நிறைவேற்றத் தொடங்கிவிட்டதாக பத்துமலை ஸ்ரீ மகா மாரியம்மன் ஆலய நிர்வாகத் தலைவர் என்.சிவகுமார் கூறினார்.

தைப்பூசத்தை முன்னிட்டு கிட்டத்தட்ட இரண்டு மில்லியன் பேர் கோவிலுக்கு வருவர் என எதிர்பார்ப்பதாகவும் அவர் சொன்னார்.

இதேபோன்று, ஒன்றரை மில்லியன் பக்தர்கள் வரக்கூடும் என்றும் இந்தோனீசியா, சிங்கப்பூர் உள்ளிட்ட நாடுகளிலிருந்தும் பலர் வரலாம் என்றும் பினாங்கு தண்ணீர்மலை அருள்மிகு பாலதண்டாயுதபாணி கோவில் நிர்வாகம் எதிர்பார்க்கிறது.


சம்பள அளவு உயரும்வரை ஜிஎஸ்டி இல்லை: மலேசியப் பிரதமர்

மலேசியாவில் ஜிஎஸ்டி எனப்படும் பொருள், சேவை வரி மீண்டும்  கொண்டுவரப்படாது என்று அந்நாட்டு பிரதமரும், நிதி அமைச்சருமான அன்வார் இப்ராகிம் தெரிவித்துள்ளார்.

சிங்கப்பூருக்கு ஜனவரி 30ஆம் தேதியன்று வருகையளித்த திரு அன்வார், புளூம்பெர்க் செய்தி நிறுவனத்திற்கு போட்டியளித்தார். அந்தப் பேட்டியில் மலேசியாவின் பொருளியல் குறிப்பாக அந்நாட்டின் தேசிய கடன் பற்றி அவர் பேசினார்.

ஜிஎஸ்டியை மீண்டும் அமல்படுத்துவது பற்றி திரு அன்வாரிடம் கேட்கப்பட்டது.  வரியை உயர்த்த ஜிஎஸ்டி சிறந்த முறை என்று தான் கருதினாலும், பல மலேசியர்கள் ஏழ்மையில் தவிக்கும்போது பொருள், சேவை வரியை அதிகரிப்பது சாத்தியமில்லை என்றார் திரு அன்வார்.

மலேசியர்களின் சம்பளம் உயரும்போது ஜிஎஸ்டியை மீண்டும் அமல்படுத்துவது பற்றி யோசிக்கலாம் என்றார் திரு அன்வார். ஜிஎஸ்டியை மீண்டும் அமல்படுத்தும்போது, வசதி குறைந்தவர்களுக்கும் சலுகைகள் வழங்கப்படவேண்டும் என்றார் திரு அன்வார்.


மலேசிய அரசாங்க மருத்துவமனைகளில் படுக்கைக்கு 2 நாள்கள் காத்திருப்பு

மலேசியாவில் அரசாங்க மருத்துவமனைகள் சிலவற்றில் நோயாளிகள் படுக்கைக்காக இரண்டு நாள் வரை காத்திருப்பதாக அம்மருத்துவமனைகளில் வேலைபார்க்கும் மருத்துவர்கள் தெரிவித்துள்ளனர். மருத்துவமனைகளில் உள்ள அவசர சிசிச்சைப் பிரிவுகள் நோயாளிகளின் எண்ணிக்கையை சமாளிக்க திண்டாடுவதாகக் கூறப்பட்டது.

அரசாங்கப் பொது மருத்துவமனைகளில் போதிய படுக்கைகள் இல்லாதது, ஊழியர்கள் பற்றாக்குறை ஆகியவை காரணங்களாகக் கூறப்பட்டது. சில மருத்துவமனைகளில் போதிய நிபுணத்துவ மருத்துவர்கள் இல்லை என்றும் கூறப்பட்டது.

பொது மருத்துவமனைகளில் தங்களுக்கு ஏற்பட்டுள்ள அவல நிலையை பலர் சமூகத் தளங்களில் பகிர்ந்துகொண்டுவருகின்றனர். மருத்துவமனை ஊழியர்களின் அலட்சியத்தால் தங்கள் உறவினர்கள் சிலர் மாண்டு போனதாக ஒருசிலர் குற்றஞ்சாட்டியுள்ளனர்.

இந்த குற்றச்சாட்டுகளை தனது அமைச்சு விசாரித்துவருவதாக சுகாதார அமைச்சர் ஸலிஹா முஸ்தபா கூறியுள்ளார். அதோடு பொது மருத்துவமனைகளில் நிலவும் பிரச்சினைகள் களையப்படும் என அவர் கூறினார்.


வண்ணக் காவடிகளின் அணிவகுப்போடு ஈப்போ கல்லுமலை தைப்பூசத் திருவிழா

மலேசியாவின் பத்துமலையைத் தொடர்ந்து மக்களின் தைப்பூச பக்திக் கடலில் மூழ்கியது ஈப்போ கல்லுமலை சுப்பிரமணியர் கோயில்.

சனிக்கிழமை (பிப்ரவரி 4) மாலை 4 மணிக்கு முன்பே அங்கு மக்கள் கூட ஆரம்பித்து விட்டனர்.

கனத்த மழை பெய்திருந்தாலும்கூட பக்தர்கள் அதைப்பொருட்படுத்தாமல் தங்களின் வேண்டுதலை செலுத்தினர்.

ஈப்போ கல்லுமலை கோயிலை நோக்கியப் பாதையில் பக்தர்களுக்கு அன்னதானம், தண்ணீர் பந்தல்கள், உணவுக் கடைகள் எனப் பலதரப்பட்டக் கூடாரங்கள் அமைக்கப்பட்டிருந்தன.

மாலை தொடங்கிய தேர் ஊர்வலத்திலும் பக்தர்கள் கலந்து கொண்டனர்.ஈப்போ அருள்மிகு மகா மாரியம்மன் கோயிலில் இருந்து தொடங்கிய தேர் ஊர்வலத்தோடு ஆயிரக்கணக்கான மக்கள் பால் குடங்களை ஏந்திச் சென்றனர்.

ஈப்போ கல்லுமலை கோயிலை நோக்கியப் பாதையில் பக்தர்களுக்கு அன்னதானம், தண்ணீர் பந்தல்கள், உணவுக் கடைகள் எனப் பலதரப்பட்டக் கூடாரங்கள் அமைக்கப்பட்டிருந்தன.

கோயிலின் முன்புறத்தில் அமைக்கப்பட்ட 20 அடி உயரம் கொண்ட கொடி மரத்தில் சேவல் கொடியை ஏற்றினார் ஈப்போ இந்து தேவஸ்தான பரிபாலன சபாவின் துணைத் தலைவர் ஆர். ஜெயமணி.

இதனிடையே, காவல்துறையினர் வகுத்துள்ள விதிமுறைகளை முறையாகப் பின்பற்ற வேண்டும் என தேவஸ்தானத்தின் தலைவர் எம். விவேகானந்தா  கேட்டுக் கொண்டார்.

காவல் துறையும் தொண்டூழியப் படையினரும் பாதுகாப்புப் பணிகளை வலுப்படுத்தினர்.

ஈப்போ கல்லுமலை கோயில் என்றாலே வண்ணக் காவடிகள் பிரசித்தி பெற்றவை.

முந்தைய ஆண்டுகள் போல் கொவிட்-19 தொடர்பான கட்டுப்பாடுகள் எதுவும் இம்முறை இல்லாத காரணத்தால் 100 ஆண்டுகளுக்கும் மேல் பழமை வாய்ந்த அந்த ஆலயத்தில் இம்முறை நடைபெறும்.

தைப்பூச விழாவில் கலந்து கொள்ளவும் வண்ணக் காவடிகளைக் காண்பதற்கும் குடும்பங்களாகப் பல்லாயிரக்கணக்கானோர் கூடினர்.


19 மணி நேர ஊர்வலத்திற்குப் பின் பத்துமலை திருத்தலத்தை அடைந்த வெள்ளித் தேர்

இரண்டு ஆண்டுகளுக்குப் பிறகு மீண்டும் களை கட்டியது மலேசியாவின் பத்துமலைத் தைப்பூசத் திருவிழா.

காத்திருந்த பக்தர்களும் சுற்றுப் பயணிகளும் காட்டாற்று வெள்ளம் போல மலேசியாவின் தலைநகரமான கோலாலம்பூர் ஸ்ரீ மகா மாரியம்மன் திருக்கோயிலில் திரண்டு வெள்ளித் தேர் ஊர்வலத்தில் கலந்துகொண்டனர்.

தலைநகர் கோலாலம்பூரில் இருந்து பத்துமலைத் திருத்தலத்தை நோக்கிய ஊர்வலம் 19 மணி நேரம் நீடித்தது. ஏற்கெனவே திட்டமிட்டபடி ஆங்காங்கே ஏற்பாடு செய்யப்பட்டிருந்த சில நிறுத்தங்களில் முருகப் பெருமானை பக்தர்கள் தரிசிப்பதற்காகவும் அர்ச்சனை செய்வதற்காகவும் வெள்ளித் தேர் நிறுத்தப்பட்டது.

கட்டுப்பாடுகள் இல்லாததால் பத்துமலையில் தைப்பூசத் திருவிழா மீண்டும் களைகட்டி கோலாகலமாக நடைபெற்று வருகிறது.

பத்துமலை நோக்கி வழியெங்கும் தண்ணீர் பந்தல்கள், அன்னதானக் கூடாரங்கள், சிறு அங்காடிகள், சில சமூக அமைப்புகளின் முகப்புகள் ஆகியன அமைக்கப்பட்டிருந்தன. தேர் ஊர்வலத்திற்கு வழி விட்டு அப்பாதையில் வாகனங்கள் செல்ல தடைவிதிக்கப்பட்டு போக்குவரத்து மாற்றம் செய்யப்பட்டது.

கட்டுப்பாடுகள் இல்லாததால் பத்துமலையில் தைப்பூசத் திருவிழா மீண்டும் களைகட்டி கோலாகலமாக நடைபெற்று வருகிறது.

ஸ்ரீ மகா மாரியம்மன் தேவஸ்தானத்தின் தலைவர் நடராஜா, சேவற்கொடியை ஏற்றி பத்துமலைத் தைப்பூசத்  திருவிழாவை தொடக்கி வைத்தார்.

பால்குடம், காவடிகள் ஆகியவற்றை ஏந்திச் சென்றும் முடிக்காணிக்கை செய்தும் பக்தர்கள் தங்கள் நேர்த்திக் கடனைச் செலுத்தினர்.

பக்தர்களின் வசதிக்காக ஸ்ரீ மகா மாரியம்மன் தேவஸ்தானம் அனைத்து ஏற்பாடுகளையும் செய்துள்ளது. ஆகவே பக்தர்கள் பாதுகாப்புடன் பத்துமலைக்கு வந்து செல்லுமாறு நடராஜா கேட்டுக் கொண்டார்.


ஜோகூரில் காய்கறி விலை ஏறுமுகம்

ஜோகூர் பாரு: வெள்ளம் காரணமாக மலேசியாவின் ஜோகூர் மாநிலத்தில் காய்கறிகளின் விலை அதிகரிக்கக்கூடும் என்று எச்சரிக்கப்பட்டுள்ளது.

மாநிலத்துக்கான வேளாண், வேளாண் சார்புத் துறை மற்றும் கிராமப்புறக் குழுத் தலைவரான ஸஹாரி சாரிப் இவ்வாறு கூறியுள்ளார்.

நோன்புப் பெருநாள் நெருங்கிக்கொண்டிருக்கும் வேளையில் ஜோகூரில் வெள்ளத்தால் பல பண்ணைகள் சேதமடைந்துள்ளதால் இந்நிலை உருவாகியுள்ளது.

வெள்ளத்தால் இதுவரை வேளாண் துறைக்கு 35.5 மில்லியன் ரிங்கிட் மதிப்பிற்கு இழப்பு ஏற்பட்டுள்ளது.


கோலாலம்பூரில் நிலச்சரிவில் புதையுண்ட பாதுகாவல் அதிகாரி மரணம்

கோலாலம்பூர்: மலேசியத் தலைநகர் கோலாலம்பூரில் நிகழ்ந்த நிலச்சரிவில் உயிருடன் புதையுண்ட பாதுகாவல் அதிகாரி உயிரிழந்தார்.

இச்சம்பவம் புதன்கிழமை (3 மே) பின்னிரவு தாமான் செப்புட்டா பகுதிக்கு அருகே நிகழ்ந்தது.

பின்னிரவு 12.54 மணியளவில் நிலச்சரிவு குறித்து தங்களுக்குத் தகவல் வந்ததாக கோலாலம்பூர் தீயணைப்பு, மீட்புப் பிரிவு தெரிவித்தது.

ஒருவர் மண்ணுக்குள் சிக்கியிருந்ததாகத் தங்களிடம் தெரியப்படுத்தப்பட்டது என்றும் அறிக்கை ஒன்றில் குறிப்பிட்டது.


மலேசியாவில் வெப்பம்: பள்ளிகளில் சீருடை அணிவது கட்டாயமில்லை

பெட்டாலிங் ஜெயா: மலேசியாவில் வெப்பநிலை அதிகமாக இருந்துவருவதால் தங்களுக்கு வசதியாக இருக்கும் ஆடைகளில் பள்ளிகளுக்குச் செல்ல மாணவர்களுக்கும் ஆசிரியர்களுக்கும் அனுமதி வழங்கப்பட்டுள்ளது.

மலேசியாவின் கல்வி அமைச்சின்கீழ் வரும் அனைத்து பள்ளிகளுக்கும் கல்வி நிலையங்களுக்கும் இது பொருந்தும்.

மாணவர்கள், ஆசிரியர்கள், கல்வித்துறை ஊழியர்கள் ஆகியோரின் நலனுக்கும் பாதுகாப்புக்கும் என்றுமே முன்னுரிமை வழங்கப்படும் என்று கல்வி அமைச்சு வெளியிட்ட அறிக்கையில் குறிப்பிடப்பட்டது.

அதிக வெப்பநிலையாலும் தொடரும் வறட்சியாலும் மலேசியா பாதிக்கப்பட்டுள்ளது.


பெண்கள் 400 மீட்டர் ஓட்டம்: 24 ஆண்டுகளுக்குப் பிறகு தங்கம் வென்ற மலேசியா

தென்கிழக்காசிய விளையாட்டுகளின் திடல்தடப் போட்டிகளில் மலேசியாவுக்குப் பெருமை தேடித் தந்துள்ளார் ஷெரீன் சேம்சன் வல்லபாய். பெண்கள் 400 மீட்டர் ஓட்டப் பந்தயத்தில் இவர் தங்கம் வென்றுள்ளார்.

ஷெரீன் எடுத்துக்கொண்ட நேரம் 52.53 விநாடிகள். தென்கிழக்காசிய விளையாட்டுகளின் பெண்கள் 400 மீட்டர் ஓட்டப் பந்தயத்தில் மலேசிய வீராங்கனை ஒருவர் தங்கப் பதக்கம் வென்றுள்ளது இதுவே முதல்முறை.

1999ஆம் ஆண்டு புருணையில் நடைபெற்ற தென்கிழக்காசிய விளையாட்டுகளில் மலேசியாவின் என்.மணிமேகலை இப்போட்டியில் தங்கம் வென்றார்.

இவ்வாண்டு விளையாட்டுகளின் போட்டியில் வெள்ளிப் பதக்கத்தை வென்றார் வியட்னாமின் கையன் தி ஹுயன். வெண்கலப் பதக்கமும் அந்நாட்டின் கையன் தி ஹாங்கிற்குச் சென்றது.

ஆண்கள் 400 மீட்டர் ஓட்டப் பந்தயத்திலும் மலேசியாவுக்குக் காத்திருந்தது இன்ப அதிர்ச்சி. தென்கிழக்காசிய விளையாட்டுகளில் முதன்முறையாகப் பங்கேற்கும் அந்நாட்டின் உமர் ஒஸ்மான் தங்கப் பதக்கத்தைத் தட்டிச் சென்றார். மேலும், இப்பிரிவுக்கான மலேசிய தேசிய சாதனையையும் இவர் முறியடித்தார்.

20 வயது உமர் எடுத்துக்கொண்ட நேரம் 46.34 வினாடிகள். இதுவரை இப்பிரிவில் மலேசியாவின் தேசிய சாதனை நேரம் 46.41 வினாடிகளாக இருந்தது.

ஆண்கள் 5,000 மீட்டர் ஓட்டப் பந்தயத்தில் சிங்கப்பூரின் சோ ருய் யோங் நான்காவதாக முடித்தார்.

பந்தயம் தொடங்கியபோது முதலில் இருந்தார் 31 வயது சோ. எனினும், போகப்போக அவரால் சக போட்டியாளர்கள் சிலருக்கு ஈடுகொடுக்க முடியவில்லை.

அவர் எடுத்துக்கொண்ட நேரம் 14 நிமிடங்கள் 48.43 வினாடிகள். ஆறு ஆண்டுகள் இடைவெளிக்குப் பிறகு தென்கிழக்காசிய விளையாட்டுகளில் பங்கேற்கிறார் சோ.

பதக்கத்துடன் மீண்டும் களமிறங்கவில்லை என்றாலும் முடிந்தவரை சிறப்பாகச் செய்ததை எண்ணி பெருமைப்படுவதாகச் சொன்னார் சோ.

இப்பிரிவில் போட்டியிட்ட சக சிங்கப்பூரரான ஜீவனீஷ் செளந்தரராஜா 15வது இடத்தில் முடித்தார்.

தாய்லாந்தின் கியரன் டீனிவாட்டே 14 நிமிடங்கள் 34.77 வினாடிகளில் பந்தயத்தை முடித்து தங்கப் பதக்கத்தைக் கைப்பற்றினார். வெள்ளிப் பதக்கத்தை வென்றார் பிலிப்பீன்சின் சொனி வாக்டோஸ். வெண்கலத்தை வென்றவர் இந்தோனீசியாவின் ரொபி சையான்டுரி.


நாய்க்குத் தீ மூட்டிய இளையருக்குப் பிரம்படி கிடையாது

ஜோகூர் பாரு: நாய்க்குத் தீ வைத்த குற்றத்தை ஒப்புக்கொண்ட இளையருக்கு பிரம்படி கொடுக்கவேண்டும் என்ற தீர்ப்பை ஜோகூர் பாரு உயர்நீதிமன்றம் தள்ளுபடி செய்துள்ளது.

குற்றத்தை ஒப்புக்கொண்ட 18 வயது பிரேடன் யாப் எனும் இளையருக்கு இவ்வாண்டு ஏப்ரல் மாதம் 19ஆம் தேதியன்று ஏழு முறை இலேசான பிரம்படிகள் கொடுக்கவேண்டும் என்று தீர்ப்பளிக்கப்பட்டது.

ஞாயிற்றுக்கிழமையன்று (21 மே) அந்தத் தீர்ப்பு தள்ளுபடி செய்யப்பட்டது.

மார்ச் மாதம் 27ஆம் தேதி அதிகாலை 1.49 மணியளவில் யாப், நாய்க்குத் தீ மூட்டினார்.


தைப்பூசத் திருவிழாவில் குவிந்த குப்பை

மலேசியாவில் இந்தாண்டு தைப்பூசத் திருவிழாவுக்கு பின்னர் துப்புரவுப் பணியில் ஈடுபட்டவர்களுக்கு பெரிய தலைவலி காத்திருந்தது. மலைபோல் குவிந்த குப்பையோடு பல்லாயிரம் செருப்புகளும் கோவில் வாசலில் விட்டுச்செல்லப்பட்டன.

கோலாலம்பூரில் உள்ள ஸ்ரீ மகா மாரியம்மன் தேவஸ்தானத்தில் கிட்டத்தட்ட 3,000திலிருந்து 5,000 கிலோகிராம் எடையுள்ள செருப்புகளை பக்தர்கள் விட்டுச்சென்றதாக ஆலயம் தெரிவித்தது. பல ஆயிரம் செருப்புகள் அப்புறப்படுத்தப்பட்டதாக ஆலயம் கூறியது. இன்னும் பல்லாயிரம் செருப்புகள் அடுத்த சில நாள்களில் அகற்றப்படும் என ஆலயம் தெரிவித்தது.

பத்துமலையில் துப்புரவுப் பணிகள் முடியும் கட்டத்தில் உள்ளன. இருப்பினும் கோவிலுக்கு வெளியே உள்ள சில பகுதிகளில் குப்பை மலைபோல் குவிந்துள்ளது.

இந்த ஆண்டு அதிக அளவில் பக்தர்கள் கூடியதால் அதிக குப்பை சேர்ந்ததாகக் கூறப்பட்டது. கூடுதலாக குப்பைத் தொட்டிகள் வைக்கப்பட்டும், பக்தர்கள் குப்பையை தரையில் விட்டுச்சென்றனர்.


ஜோகூர் டாக்சி ஓட்டுநரிடம் கொள்ளையடித்த பயணிகள்

ஜோகூரில் டாக்சி ஓட்டுநரிடம் இரண்டு பயணிகள் கத்தி முனையில் கொள்ளையடித்து உள்ளனர்.

சனிக்கிழமை (மார்ச் 4) பிற்பகல் 3.50 மணியளவில் டாக்சியில் ஏறிய முப்பது வயதுகளில் இருந்த இரண்டு சந்தேக நபர்கள் கலாங் பாத்தாவிலிருந்து பெங்கராங் சென்றதாக சம்பவத்தை விவரித்த கோத்தா திங்கி மாவட்ட காவல்துறைத் தலைவர் ஹுசைன் ஸமோரோ தெரிவித்தார்.

“தாய் சான் கோங் கோயில் அருகே உள்ள இடத்தை அடைந்ததும் மடக்கும் கத்தியை எடுத்து ஓட்டுநரின் இடுப்பில் வைத்து மிரட்டினர். கையிலிருக்கும் அனைத்தையும் கொடுக்க வேண்டும் என்று ஓட்டுநரிடம் அவர்கள் கூறினர்.

"இதனால் எழுபது வயது ஓட்டுநர் தன்னிடமிருந்த கைபேசி, கைக்கடிகாரம், 400 ரிங்கிட் ரொக்கம் ஆகியவற்றைக் கொடுத்தார்.

இவற்றை வாங்கிக்கொண்டு சந்தேக நபர்கள் புதருக்குள் ஓடிவிட்டனர்.” என்று திரு ஹுசைன் தெரிவித்தார்.

ஓட்டுநர் அளித்த புகாரின்பேரில் வேகமாகச் செயல்பட்ட கோத்தா திங்கி தலைமையகக் காவல்துறையினர் நான்கு மணி நேரத்தில்  சம்பவம் நடைபெற்ற இடத்துக்கு அருகே இரண்டு சந்தேக நபர்களையும் கைது செய்து கொள்ளையடிக்கப்பட்ட பொருள்களை மீட்டனர்.

சந்தேக நபர்களில் ஒருவர் தனது இடதுபக்க மார்பிலும் வலது கையிலும் சிலந்தி, பூரான் வடிவத்தில் பச்சை குத்தியிருந்ததால் குற்றவாளிகளை எளிதில் அடையாளம் காண முடிந்தது என கோத்தா திங்கி  காவல்துறையினர் தெரிவித்தனர்.


பத்துமலை தைப்பூச பக்தர்களுக்கு தேநீர் வழங்கவிருக்கும் போ டீ

தைப்பூசத் திருவிழாவிற்காக மலேசியாவின் பத்துமலைக்கு வருகையளிக்கும் பக்தர்களுக்கு இலவச தேநீர் வழங்க போ டீ நிறுவனம் முன்வந்துள்ளது. கிட்டத்தட்ட 100,000 குவளைத் தேநீர் பக்தர்களுக்கு வழங்கப்படும் என அந்நிறுவனம் தெரிவித்துள்ளது.

இதன் மூலம் தைப்பூசத் திருவிழாவில் ஆக அதிக எண்ணிக்கையில் தேநீர் வழங்கி மலேசிய சாதனைப் புத்தகத்தில் இடம்பிடிக்க அந்நிறுவனம் திட்டமிட்டுள்ளது.

இவ்வாண்டு திருவிழாவில் ஓர் அங்கமாக இருந்து பக்தர்களுக்கு சேவை அளிப்பது பெருமைக்குரியது என்று போ டீ நிறுவனத்தின் தலைமை நிர்வாக அதிகாரி ஜேசன் ஃபு குறிப்பிட்டார்.

பால் குடம், காவடி ஆகியவற்றை ஏந்திச் செல்லும் பக்தர்கள், பொதுமக்கள் ஆகியேருக்கு தேநீர் களைப்பைப் போக்கி உற்சாகம் அளிக்கும் என நிறுவனம் நம்புகிறது.

சனிக்கிழமை, ஞாயிற்றுக்கிழமை என இரு நாள்களிலும் தேநீர் வழங்க நிறுவனம் திட்டமிட்டுள்ளது.

சுற்றுச்சூழலுக்கு உகந்த மறுபயனீடு செய்யத் தகுந்த குவளைகளில் தேசீர் வழங்கப்படும்.


மலேசியாவில் களைகட்டும் தைப்பூச் திருவிழா

ஈராண்டுகளுக்கு பின்னர் மலேசியாவில் தைப்பூசக் கொண்டாட்டங்கள் களை கட்டியுள்ளன. கடந்த இரண்டு ஆண்டுகளாக கொவிட்-19 கிருமித் தொற்று காரணமாக தைப்பூசத் திருவிழா அதிகக் கட்டுப்பாடுகளுடன் நடைபெற்றது.

பினாங்கில், புகழ்பெற்ற தங்க, வெள்ளி ரத ஊர்வலங்கள் இன்று காலை தொடங்கின.

தைப்பூசத் திருவிழா வாரயிறுதியில் வருவதால், அதிக எண்ணிக்கையில் பக்தர்களும் பொதுமக்களும் திரளாக வருகையளிப்பர் என எதிர்பார்க்கப்படுகிறது.

இருப்பினும், இவ்வாண்டு கொண்டாட்டங்களில் மழையை எதிர்பார்க்கலாம் என முன்னுரைக்கப்பட்டுள்ளது. நாடு முழுவதும் இடியுடன் கூடிய மழை பெய்யும் என மலேசியாவின் வானிலை ஆய்வகம் முன்னுரைத்துள்ளது.


மலேசியாவில் நிலவும் ஆபத்தான போக்கு: மலிவுவிலை மதுபானத்துக்கான தேவை அதிகரிப்பு

விலைவாசி உயர்ந்துவரும் வேளையில், மதுப் பிரியர்கள் பலரும் மலேசியாவில் மலிவான, சட்டவிரோத மதுபானத்தை நாடுகின்றனர்.

அந்நாட்டில் உட்கொள்ளப்படும் மூன்றில் ஒரு பங்கு மதுபானங்கள் சட்டவிரோதமானவை. பொருளியல், மதுபானம் அருந்துவோர், மதுபான உற்பத்தியாளர்களுக்கு இது மிரட்டலாக அமைவதாக மலேசிய மதுபான ஆலைகள் சங்க இணையப்பக்கத்தில் குறிப்பிடப்பட்டுள்ளது.

ஒவ்வோர் ஆண்டும் சட்டவிரோதமாக ஏறக்குறைய 100 மில்லியன் லிட்டர் மதுபானம் விற்கப்படுவதாக அது கூறுகிறது. இதனால் அரசாங்கத்திற்கு 1.5 பில்லியன் ரிங்கிட் (S$459 மில்லியன்) வருவாய் இழப்பு ஏற்படுவதாகக் கணிக்கப்பட்டுள்ளது.

375 மி.லி. மலிவான, கலப்படமுடைய மதுபானம் 10 ரிங்கிட்டுக்கும் குறைவாக விற்கப்படுவதாக மலேசிய மலிவு விலை மதுபானத்துக்கு எதிரான இயக்கத்தின் தலைமை ஒருங்கிணைப்பாளர் பி.டேவிட் மார்ஷல் தெரிவித்தார்.

அப்புட்டியில் 40 விழுக்காடு மது (ஆல்கஹால்) உள்ளது. அதில் தண்ணீர், ‘கேரமல்’, சர்க்கரை, சுவையூட்டி ஆகியவை சேர்க்கப்படுகின்றன. வழக்கமான மதுப்புட்டியில் 5 விழுக்காட்டிற்கும் குறைவாக மதுபானம் உள்ளது. அதன் விலை ஏறத்தாழ 18 ரிங்கிட்.

“கொவிட்-19 பெருந்தொற்று, பொருளியல் மந்தநிலை காரணமாக மனவுளைச்சலில் இருந்து நிவாரணம் பெற கூடுதலானோர் மதுபானம் உட்கொண்டனர்.

“நாணயப் பரிவர்த்தனை காரணமாக, மதுபானத்தை இறக்குமதி செய்வதற்கு அதிகம் செலவாகும். எனவேதான், மலிவான மதுபானங்களுக்கான தேவை அதிகரித்து வருகிறது,” என்று திரு மார்ஷல் விளக்கினார்.

“மதுபானம் அருந்துவோர், குறிப்பாக குறைந்த வருவாய் பிரிவில் உள்ளோர், செறிவு அதிகமுடைய மதுபானங்கள் உடலுக்கு ஏற்படுத்தும் தீங்கு குறித்து தெரிந்து வைத்திருப்பதில்லை. அவர்கள் குடிபோதையில் இருப்பது மட்டுமன்றி மதுபான நச்சுத்தன்மையாலும் அவதியுறுகின்றனர்,” என்றார் அவர்.

மலிவு விலை மதுபானங்களின் விற்பனை தொடர்பிலான விதிகளை மறுஆய்வு செய்யுமாறு அரசாங்கத்திடம் திரு மார்ஷல் வலியுறுத்தினார்.

தமது இயக்கம் மதுபான விற்பனைக்கு எதிராக செயல்படவில்லை என்று சொன்ன அவர், “மலிவு விலை மதுபான விநியோகம் கட்டுப்படுத்தப்பட வேண்டும் என்றே நாங்கள் கூறுகிறோம். அவை உடல்நலத்துக்கு ஏற்படுத்தும் தீங்கே இதற்குக் காரணம்,” என்று வலியுறுத்தினார்.

மதுபானம் விற்க மலேசியாவில் ஏறத்தாழ 5,700 கடைகள் உரிமம் பெற்றுள்ளன. அவற்றில் 30 உள்ளூர் நிறுவனங்கள் மலிவு விலையில் மதுபானம் தயாரிக்கின்றன.


ஒலிபெருக்கியில் சிக்கிக்கொண்ட குழந்தையின் கை

கோத்தா கினபாலு: தேவையில்லாத விஷயங்களில் மூக்கை நுழைப்பது சில நேரங்களில் ஆபத்தை விளைவித்துவிடலாம்.

அப்படி ஓர் ஆபத்தில் சிக்கிக்கொண்டது மலேசியாவின் கோத்தா மாநிலத்தைச் சேர்ந்த ஒரு சிறு பெண் குழந்தை.

தன் வீட்டில் இருந்த ஒலிபெருக்கிக்குள் என்ன இருக்கிறது என்பதைப் பார்க்கும் ஆர்வத்தில் அதிலிருந்த துளை வழியாக கையை உள்ளேவிட்டது அக்குழந்தை.

அதன்பின், உள்ளேவிட்ட கையை வெளியே எடுக்க முடியாமல் சிக்கிக்கொண்டதால் அக்குழந்தை அவதிப்பட நேர்ந்தது.

இந்தச் சம்பவம் நேற்று செவ்வாய்க்கிழமை (31-01-2023) பிற்பகல் நிகழ்ந்தது.

இதனையடுத்து, அக்குழந்தையின் தாயார் சாபா தீயணைப்பு, மீட்புத் துறையைத் தொடர்புகொண்டு உதவிகோரினார்.

விரைந்து சென்ற தீயணைப்புத் துறையினர், சிறப்புக் கருவிகளைப் பயன்படுத்தி, ஒலிபெருக்கித் துளையினுள் சிக்கிக்கொண்ட அக்குழந்தையின் கையை விடுவித்ததாக ‘தி ஸ்டார்’ செய்தி தெரிவித்தது.

இச்சம்பவத்தில் அக்குழந்தைக்கு எந்தக் காயமும் ஏற்படவில்லை எனத் தெரிவிக்கப்பட்டது.


பினாங்கில் தைப்பூசத் தேர் ஊர்வலம் நடைபெறும்

பினாங்கு மாநிலத்தின் அரசாங்கம், வரும் ஜனவரி 18ஆம் தேதி தைப்பூச தேர் ஊர்வலம் நடைபெறுவதற்கு அனுமதி வழங்கியுள்ளது.

இருப்பினும் இவ்வாண்டு காவடி ஊர்வலம் நடைபெறாது போகக்கூடும்.

பினாங்கின் துணை முதலமைச்சர் பேராசிரியர் பி ராமசாமி இதைத் தெரிவித்ததாக பெர்னாமா செய்தி நிறுவனம் கூறியது.

மலேசியாவின் தேசிய பாதுகாப்பு மன்றத்தின் வழிகாட்டிகளுக்கு ஏற்ப, இரு தேர் ஊர்வலங்களுக்கான நடைமுறைகளை பினாங்கு அரசாங்கம் அடுத்த வாரம் அறிவிக்கும் என்று பேராசிரியர் ராமசாமி கூறினார்.

அதே நேரம் தேசிய பாதுகாப்பு மன்றத்தின் வழிகாட்டிகளின்படி, காவடி ஊர்வலம் நடத்தப்படாமல் போகலாம் என்று அவர் சொன்னார்.

தேர் ஊர்வலத்தில், தேர் நிற்கும் இடங்கள் குறைக்கப்படும் என்றும் பேராசிரியர் ராமசாமி கூறினார்.

அவர் பினாங்கு இந்து அறக்கட்டளை வாரியத்தின் தலைவரும் ஆவார்.

தேர் ஊர்வலத்தில் விதிமுறை அத்துமீறல் நடக்காமல் இருப்பதை உறுதிசெய்ய வாரியமும் பினாங்கில் உள்ள கோவில்களும் காவல்துறையுடன் ஒத்துழைக்கும் என்றார்.

கொவிட்-19 கிருமிப் பரவல் காரணமாக பினாங்கில் வழக்கமாக நடக்கும் தைப்பூச இரட்டை தேர் ஊர்வலம் நடத்தப்படவில்லை.

இவ்வாண்டு தைப்பூசத் திருவிழா ஜனவரி 18 செவ்வாய்க்கிழமை அன்று நடைபெறும்.

சிங்கப்பூரில் தைப்பூசத் திருவிழாவின்போது காவடிகளுக்கும் பாத ஊர்வலத்துக்கும் அனுமதி இல்லை.


ஆறு ஆண்டுகளாக சிங்கப்பூரில் பெற்றோரைத் தேடும் மலேசியர்

ஆறு ஆண்டுகளாகத் தன்னைப் பெற்றவர்களை சிங்கப்பூரில் தேடி வருகிறார் மலேசியாவைச் சேர்ந்த ஒரு மாது.

63 வயது நஸ்லி அப்துல்லா 1959ஆம் ஆண்டு ஏப்ரல் மாதம் பிறந்தார். பிறந்தவுடன் மலேசியாவின் கோத்தா பாரு நகரில் உள்ள ஜாலான் தெலிபோட் பகுதியில் அண்டை வீட்டாரிடம் தத்துக்கொடுக்கப்பட்டார்.

திருவாட்டி நஸ்லியின் உண்மையான தந்தையின் குடும்பப் பெயர் செயா என்று இவரின் மறைந்த வளர்ப்புத் தந்தைக்கு வேலை செய்த ஒருவர் கூறியிருக்கிறார். இவரைத் தத்துக்கொடுத்த பிறகு பெற்றோர் அவர்கள் வசித்து வந்த கிராமத்திலிருந்து வெளியேறியதாகவும் அவர் தெரிவித்திருந்தார்.

“எனது பூர்வீகத்தை ஒருவழியாகத் தெரிந்துகொள்ள முற்படுகிறேன். எனது வளர்ப்புப் பெற்றோரும் உறவினர்களும் உயிருடன் இருந்தபோது 2016ஆம் ஆண்டுக்கு முன்பு இதற்கு எதிர்ப்பு தெரிவித்தனர்,” என்றார் மலேசியத் தலைநகர் கோலாலம்பூரில் வாழும் திருவாட்டி நஸ்லி.

தான் ஒரு வளர்ப்பு மகள் என்பது திருவாட்டி நஸ்லிக்கு 25 வயதில்தான் தெரியவந்தது.


58 ஆண்டுகள் கழித்து  தாய்-மகள் சந்திப்பு

திருவாட்டி தெங் எக் கியவ் என்ற மாதுக்கு வயது இப்போது 90. அவரின் கணவரான லிங் எக் கூன் 1989ல் மாண்டுவிட்டார்.

இந்தத் தம்பதிக்கு மொத்தம் ஆறு பிள்ளைகள். இந்தக் குடும்பம் முன்பு மலேசியாவில் திரங்கானுவில் புக்கிட் பெசி என்ற நகர் அருகே கிராமம் ஒன்றில் வசித்தது. பிறகு 1969ல் சிங்கப்பூருக்கு குடிபெயர்ந்தது.

அதற்கு முன்னதாக, 1964ஆம் ஆண்டில் பிரபலமான மலாய் குடும்பம் ஒன்று இடைவிடாமல் நச்சரித்ததால் திருவாட்டி தெங், தனது ஆறு பிள்ளைகளில் ஒரு மகளை அந்தக் குடும்பத்திற்குத் தத்து கொடுத்தார்.

பிறகு காலம் ஓடியது. திருவாட்டி தெங்கின் புதல்வரான லிங் கோக் ஓங், 66, என்பவரும் அவரின் மனைவியான ஜோசஃபின் இங், 62, என்பவரும் தத்து கொடுக்கப்பட்ட பெண்ணை மலேசியர் வரலாற்றுச் சங்கம் என்ற அமைப்பின் உதவியுடன் திரங்கானுவில் புக்கிட் பாயங்கில் செப்டம்பர் 4ஆம் தேதி சந்தித்தனர்.

ஹம்சியா முகம்மது என்ற அந்தப் பெண்மணி, இப்போது  மலேசியாவில் புக்கிட் பாயாங்கில் தாமான் தாசெக்கில் காப்பிக்கடை ஒன்றை நடத்தி வருகிறார்.

ஹம்சியா முகம்மதுவின் தாயாரான திருவாட்டி தெங்கும் ஹம்சியாவும் காணொளி வழி பேச அவ்விருவரும் ஏற்பாடுகளைச் செய்து கொடுத்தனர்.

பிறகு டிசம்பர் 5ஆம் தேதி கோலாலம்பூரில் அனைவரும் சந்தித்தனர். 58 ஆண்டுகளுக்குப் பிறகு தன் மகளைச் சந்தித்து ஆனந்தக் கண்ணீர் விட்ட திருவாட்டி தெங், “என் மகள் அருமையான நல்ல ஒரு பெண்மணியாக வளர்ந்து இருக்கிறார்,” என்று கூறினார்.

அந்தச் சந்திப்பில் ஹம்சியாவின் இரு பிள்ளைகளும் பேரப்பிள்ளைகளும் இதர உறவினர்களும் கலந்துகொண்டனர்.

ஹம்சியாவின் கணவர் காப்பிக் கடையைக் கவனித்துக்கொள்ள வேண்டி இருந்ததால் அப்போது அவர் வரவில்லை.

சீனப் புத்தாண்டிற்குப் பிறகு ஹம்சியா சிங்கப்பூருக்கு வருகை தர திட்டமிடுகிறார்.


‘கிருமியின் உருமாற்றம் குறித்து மலேசியாவின் கூற்றில் அறிவியல்பூர்வ தகவல் இல்லை’

மலேசியாவில் கொரோனா கிருமி வீரியமிக்க புதிய வகையாக மாறி இருப்பதை சில பரிசோதனை மாதிரிகள் உணர்த்துவதாக மலேசிய சுகாதாரத்துறை கூறுவதில் அடிப்படை ஆதாரம் எதுவுமில்லை என்று சிங்கப்பூரில் உள்ள சுகாதார நிபுணர்கள் கருத்துரைத்துள்ளனர்.

D614G என்னும் புது வடிவத்துக்கு கிருமி உருமாற்றம் அடைந்திருப்பதை மலேசிய மருத்துவ ஆராய்ச்சி நிலையம் கண்டுபிடித்து இருப்பதாக சுகாதாரத் துறை தலைமை இயக்குநர் நூர் ஹிஷாம் அப்துல்லா நேற்று முன்தினம் தமது ஃபேஸ்புக் பதிவில் குறிப்பிட்டிருந்தார். உருமாற்றம் கண்டுள்ள இந்தக் கிருமி இப்போது பரவுவதைக் காட்டிலும் பத்து மடங்கு வேகமாகப் பரவக்கூடியது என்று அவர் கருதுகிறார். மேலும், இந்த வடிவ கிருமிக்கு எதிராக தடுப்பு மருந்துகள் ஆக்கபூர்வமாக வேலை செய்யாமல் போகலாம் என்றும் அவர் சொன்னார்.

மலேசியாவில் சிவகங்கை, உலு திராம் ஆகிய இரு கிருமித்தொற்றுக் குழுமங்களில் சேகரிக்கப்பட்ட மாதிரிகளில் இந்தப் புது வடிவத்துக்கு கிருமி மாற்றம் அடைந்திருப்பது கண்டுபிடிக்கப்பட்டுள்ளதை டாக்டர் நூர் ஹிஷாம் விவரித்தார்.

D614G வகை கிருமி வேகமாகப் பரவக்கூடியது என்று கூறுவதற்கு உண்மையான அறிவியல் தகவல் எதுவும் இல்லை என்று டியுக்-என்யுஎஸ் மருத்துவப் பள்ளியைச் சேர்ந்த தொற்றுநோய் நிபுணர் பேராசிரியர் வாங் லின்ஃபா ஸ்ட்ரெய்ட்ஸ் டைம்ஸ் நாளிதழிடம் கூறினார்.அதே பள்ளியைச் சேர்ந்த பேராசிரியர் வீ எங் இயோங், “இந்தக் கிருமி வடிவம், நோய்த் தடுப்பு மருந்து செயல்படும் விதத்தை நிச்சயமாக பாதிக்காது. பொதுவாக, கிருமியின் வெவ்வேறு வடிவத்திற்கும் எதிரான நோய் எதிர்ப்பொருட்களை (antibodies) தடுப்பு மருந்து கொண்டிருப்பதே அதற்குக் காரணம்,” என்று விளக்கினார்.

சிங்கப்பூர் தேசிய பல்கலைக்கழகத்தின் சாவ் சுவீ ஹாக் பொதுச் சுகாதாரப் பள்ளியைச் சேர்ந்த தொற்றுநோய் நிபுணரான இணைப் பேராசிரியர் சூ லியாங், பிப்ரவரியிலிருந்தே இந்தக் கிருமி வடிவம் பரவி வருவதாகக் கூறினார்.

சிங்கப்பூரில் கிருமித்தொற்று கண்டவர்களிடமிருந்து கிருமி மாதிரிகள் சேகரிக்கப்பட்டு வருகிறது. இவ்வாண்டு பிப்ரவரிக்கும் ஜூலைக்கும் இடைப்பட்ட காலகட்டத்தில் மாறும் தன்மை கொண்ட 100க்கும் மேற்பட்ட கிருமி மாதிரிகள் கண்டுபிடிக்கப்பட்டன.

கடந்த ஜூன் மாதம் ‘செல்’ எனும் பிரசித்திபெற்ற ஆய்விதழில் கட்டுரை ஒன்று வெளியிடப்பட்டு இருந்தது. D614G வகை கிருமி உலகளவில் வீரியம் அடைந்து வருவதை அந்தக் கட்டுரை சுட்டியது.


சிங்கப்பூர்-பினாங்கு இடையே நேரடி விமான சேவை

மலேசியாவின் மலிவுக் கட்டண விமான சேவை நிறுவனமான ஃபயர்ஃபிளை, பினாங்கு அனைத்துலக விமான நிலையத்திலிருந்து சாங்கி விமான நிலையத்திற்கு நேரடி விமான சேவைகளைத் தொடங்கவுள்ளது.

இம்மாதம் 26ஆம் தேதி ஃபயர்ஃபிளையின் செயல்பாடுகள் சாங்கி விமான நிலையத்தின் இரண்டாம் முனையத்திற்கு மாறும்போது அச்சேவைகள் தொடங்கும்.

தற்போது ஃபயர்ஃபிளை விமான சேவைகள் சிலேத்தார் விமான நிலையத்தில் இயங்குகின்றன. பினாங்கு செல்ல விரும்புவோர், சிலேத்தார் விமான நிலையத்திலிருந்து சிலாங்கூரின் சுபாங் விமான நிலையத்திற்குச் சென்று, பிறகு அங்கிருந்து வேறு விமானத்தில் பினாங்கு செல்ல வேண்டும்.

சாங்கியிலிருந்து பினாங்கு செல்வதற்கான நேரடி ஒருவழி விமான நுழைவுச்சீட்டுகள் 99 வெள்ளிக்கு ஏற்கெனவே விற்பனையில் உள்ளதாக ஃபயர்ஃபிளை குறிப்பிட்டது.

ஃபயர்ஃபிளை விமானங்கள் நாள்தோறும் இருமுறை பினாங்கு செல்லும். சிங்கப்பூரிலிருந்து பிற்பகல் 12.45 மணிக்கும் இரவு 9.15 மணிக்கும் விமானங்கள் பினாங்கிற்குப் புறப்படும். அதுபோல, பினாங்கிலிருந்து காலை 10 மணிக்கும் மாலை 6.35 மணிக்கும் விமானங்கள் சிங்கப்பூருக்குக் கிளம்பும்.


நீண்ட வாரயிறுதியில் கடற்பாலத்தில் போக்குவரத்து நெரிசலை எதிர்பார்க்கலாம்

எதிர்வரும் நீண்ட வாரயிறுதியில் மலேசியா செல்லத் திட்டமிடுவோர், கடற்பாலத்தில் போக்குவரத்து நெரிசலை எதிர்பார்க்கலாம் என்று குடிநுழைவு, சோதனைச்சாவடி ஆணையம் புதன்கிழமை (ஏப்ரல் 27) கூறியுள்ளது.

புனித வெள்ளி வாரயிறுதியில் 436,800க்கும் மேற்பட்ட பயணிகள் சிங்கப்பூர்-மலேசியா தரைவழி எல்லைகளைக் கடந்தனர்.

மே தினம், நோன்புப் பெருநாள் பொது விடுமுறைகளைக் கொண்டுள்ள இந்த நீண்ட வாரயிறுதியில் இன்னும் கூடுதலானோர் எல்லைகளைக் கடப்பர் என ஆணையம் எதிர்பார்க்கிறது.

சோதனைச்சாவடிகளில் குடிநுழைவு நடைமுறைக்குக் கூடுதல் நேரத்தைப் பயணிகள் கருத்தில்கொள்ள வேண்டும் என்றும் உச்ச நேரத்தைத் தவிர்க்கவும் என்றும் ஆணையம் கேட்டுக்கொண்டது.

இவ்வாண்டு மே தினம் ஞாயிற்றுக்கிழமை வருகிறது. அதற்கு அடுத்த நாள் திங்கட்கிழமை விடுமுறை அளிக்கப்படுகிறது. செவ்வாய்க்கிழமை நோன்புப் பெருநாள் என்பதால் அன்றைய தினமும் விடுமுறை நாளாக அமைகிறது.


கடந்த இரு நாள்களில் 280,000 பேர் சிங்கப்பூரில் இருந்து தரைவழி எல்லை வழியாக மலேசியாவுக்குச் சென்றனர்

நேற்று முன்தினம் வெள்ளிக்கிழமையும் நேற்று சனிக்கிழமையும் கிட்டத்தட்ட 280,000 பயணிகள் சிங்கப்பூரில் இருந்து தரைவழி எல்லை வழியாக மலேசியாவுக்குச் சென்று இருக்கிறார்கள்.

குடிநுழைவு சோதனைச்சாவடி ஆணையம் இன்று ஞாயிற்றுக்கிழமை இதனை தெரிவித்தது. அடுத்த சில நாள்களில் பெரும் எண்ணிக்கையிலான பயணிகள் சிங்கப்பூருக்குத் திரும்புவர் என்று எதிர்பார்க்கப்படுவதால் தரைவழி எல்லைச் சோதனைச்சாவடிகளில் போக்குவரத்துத் தேக்கம் எதிர்பார்க்கப்படுவதாகவும் ஆணையம் தெரிவித்தது.

முன்னதாகவே திட்டமிட்டு நாளை மறுநாள் செவ்வாய்க்கிழமை காலை 8 மணிக்கும் புதன்கிழமை அதிகாலை 1 மணிக்கும் இடையில் உச்ச நேரத்தில் சிங்கப்பூருக்குத் திரும்புவதை தவிர்த்துக்கொள்ளும்படி பயணிகளுக்கு ஆணையம் ஆலோசனை கூறியது.


மலேசியாவுக்கு பொதுப் பேருந்துச் சேவை மீண்டும் தொடக்கம்

சிங்கப்பூர்-ஜோகூர் பாரு இடையே பொதுப் பேருந்துச் சேவை இன்று ஞாயிற்றுக்கிழமை மீண்டும் தொடங்கியது.

உட்லண்ட்ஸ் தற்காலிக பேருந்துச் சந்திப்பு நிலையத்தில் இருந்து பலரும் உற்சாகத்துடன் பேருந்தில் பயணம் செய்ய ஆர்வம் காட்டினர்.

உட்லண்ட்ஸ் பேருந்து நிலையத்தில் இருந்து ஜோகூர் பாரு சோதனைச்சாவடி வரை சேவை வழங்கிய பல பேருந்துகளும் கிட்டத்தட்ட நிரம்பிவிட்டன.

சிங்கப்பூருக்கும் மலேசியாவுக்கும் இடையிலான பொதுப் பேருந்துச் சேவைகள் கொவிட்-19 காரணமாக 2020 முதல் தற்காலிகமாக நிறுத்திவைக்கப்பட்டு இருந்தன. பேருந்துகளில் இன்று பயணம் செய்தவர்களில் அன்றாடம் மலேசியா சென்றுவருவோரும் தாயகம் திரும்பும் மலேசியர்களும் அதிகம்.

இதனிடையே, இரு நாடுகளுக்கும் இடைப்பட்ட டாக்சி சேவையும் இன்று மீண்டும் தொடங்கியது.

பொதுப் பேருந்துச் சேவை மீண்டும் தொடங்கி இருப்பதால் குறைந்த செலவில் வசதியாக எல்லை கடந்து சென்றுவர பலருக்கும் நன்மை கிடைத்து இருக்கிறது.

பேருந்தில் இன்று பயணம் செய்தவர்களில் ஒருவரான பத்மநாதன் என்ற சிங்கப்பூரில் வேலை பார்க்கும் மலேசியர், ஈராண்டுகளில் முதன்முதலாக இன்றுதான் ஜோகூர் பாரு சென்றதாகக் கூறினார்.


மகனை ஓய்விடத்தில் மறந்து விட்டுப்போன சிங்கப்பூர் பெற்றோர்

மலேசியாவுக்கு இம்மாதம் 14ஆம் தேதி காரில் பயணம் மேற்கொண்ட பெற்றோர் வடக்கு-தெற்கு விரைவுச்சாலையில் உள்ள குளுவாங் ஓய்விடத்தில் அமைந்திருக்கும் பெட்ரோல் நிலையத்தில் தங்கள் ஐந்து மகனை விட்டுவிட்டு பயணத்தைத் தொடர்ந்தனர்.

பெட்ரோல் நிலையக் கழிவறையில் அந்த ஐந்து வயது பையன் தன் தாயாரைக் காணாமல் அழுதுகொண்டிருந்தான். அதைப் பார்த்த பெட்ரோல் நிலையத்தின் ஊழியரான ஸம்மால், பையனின் பெற்றோரைத் தேடினார். ஆனால், அவர்கள் அங்கில்லை.

பின்னர் அந்தப் பையனை பெட்ரோல் நிலையத்தின் ஊழியர் அறைக்கு அழைத்துச் சென்று அவனது அழுகையை நிறுத்த ஐஸ்கிரீமும் குளிர் பானமும் கொடுத்தனர்.

“இதன் தொடர்பில் போலிசுக்குத் தகவல் கொடுத்துவிட்டு, பையனின் பெற்றோர் அவனைத் தேடி வருவார்கள் என்ற எதிர்பார்ப்பில் அந்தப் பையனை நாங்கள் பத்திரமாக வைத்துக்கொண்டோம்,” என்று பெட்ரோல் நிலையத்தின் நிர்வாகி லியன்ஹ வான்பாவ் சீன நாளிதழிடம் தெரிவித்தார்.

பையனின் பெயர், வயது ஆகியவற்றைத் தவிர மற்ற விவரங்கள் தெரியாத காரணத்தால் பெட்ரோல் நிலைய ஊழியர்கள் பையனின் படத்தை ஃபேஸ்புக்கில் பதிவேற்றம் செய்து அவனது பெற்றோரைத் தேட உதவும்படி கேட்டுக்கொண்டனர்.

குளுவாங் பெட்ரோல் நிலையத்திலிருந்து புறப்பட்டுச் சென்ற அந்தப் பெற்றோர் இரண்டு மணிநேரம் கழித்துதான் தங்கள் மகன் காருக்குள் இல்லை என்பதைத் தெரிந்துகொண்டு, போலிசில் புகார் கொடுத்தனர்.

அதே இரவன்று மகனைத் தொலைத்த இடத்திலிருந்து 20 கிலோமீட்டர் தொலைவில் அந்தப் பெற்றோரிடம் சிறுவனை போலிசார் ஒப்படைத்தனர்.

காணாமல் போன சிறுவன் சிங்கப்பூரர் என்பதை போலிசார் உறுதிப்படுத்தினர்.

#தமிழ்முரசு #சமூகத்தின்குரல் #tamilmurasu #voiceofthecommunity


'உட்லண்ட்ஸ் சோதனைச் சாவடியில் நாளை பயண நேரம் கூடலாம்'

உட்லண்ட்ஸ் சோதனைச் சாவடி வழியாக நாளை (டிசம்பர் 18) இரவு ஜோகூர் செல்ல விரும்புவோருக்கு பயண நேரம் கூடலாம் என எதிர்பார்க்கப்படுகிறது.

ஜோகூர் பாருவின் பங்குனான் சுல்தான் இஸ்கந்தர் குடிநுழைவு சோதனைச் சவாடி, ஜோகூர் பாரு சென்ட்ரல் பேருந்து முனையம் ஆகிய வளாகங்களில் நாளை இரவு 10 மணியிலிருந்து நள்ளிரவு வரை அவசரகாலப் பாவனை பயிற்சிகளுக்கு ஏற்பாடு செய்யப்பட்டுள்ளதாக சிங்கப்பூர் குடிநுழைவு, சோதனைச் சாவடி ஆணையம் இன்று தெரிவித்தது.

இதை முன்னிட்டு பயண தாமதங்களைத் தவிர்த்துக்கொள்ள முன்கூட்டியே திட்டமிட்டுப் பயணத்தை மேற்கொள்ளுமாறு பயணிகளுக்கு ஆணையம் அறிவுறுத்தியது.

மலேசியா செல்லத் திட்டமிட்டுள்ளோர் மாற்று வழியாக துவாஸ் சோதனைச் சாவடியைப் பயன்படுத்தலாம் என்று ஆணையம் கூறியது.

#தமிழ்முரசு #சமூகத்தின்குரல் #tamilmurasu #voiceofthecommunity


உரிமமில்லாத வாகனங்களுக்கு எதிராக சட்ட நடவடிக்கை

பொதுச் சேவை வாகன உரிமம் இல்லாமல், சிங்கப்பூருக்கும் ஜோகூருக்கும் இடையே பயணிகளைத் திரட்டி சேவை வழங்கி, அதன் மூலம் அவர்களுக்கு சலுகை அளிக்கும் செயலில் ஈடுபடும் ஓட்டுநர்களுக்கு எதிரான கடுமையான அமலாக்க நடவடிக்கை எடுக்கப்படும் என்று நிலப் போக்குவரத்து ஆணையம் நேற்று எச்சரிக்கை விடுத்தது.

அவ்வாறு குற்றம் புரிபவர்களுக்கு எதிராக சிறைத் தண்டனையும் அபராதமும் விதிக்கப்படலாம் என்றும் அது கூறியது.

‘சேம்ரைட்’ எனும் செயலி தொடங்கப்பட்டிருப்பது குறித்து ஆணையத்திடம் கேட்கப்பட்டதற்கு, “சட்டத்துக்குப் புறம்பாக பயணிகளை ஏற்றிச் சென்று அவர்களுக்கு சலுகை அளிக்கும் வெளிநாட்டு வாகனங்களின் இந்தச் செயலை தான் கடுமையாக நோக்குவதாக அது சொல்லிற்று.

‘சேம்ரைட்’ செயலி, ஜோகூருக் கும் சிங்கப்பூருக்கும் இடையே பயணிகளைத் திரட்டி, அவர்களை இரு நாடுகளிலும் இறக்கி விடு கிறது.

‘சேம்ரைட்’ செயலி நேற்று முன் தினம் வெளியிட்ட தனது அறிக் கையில், தனது பயணி திரட்டு சேவை நாளை 30ஆம் தேதி முழு மையாக செயல்படத் தொடங்கும் என்றும் சிங்கப்பூரிலிருந்து ஜோகூ ருக்குச் செல்ல விரும்புவோரும் ஜோகூரிலிருந்து சிங்கப்பூருக்கு வர விரும்புவோரும் சில மணி நேரத்துக்கு முன்னதாகவோ சில நாட்களுக்கு முன்னதாகவோ தங் கள் விருப்பத்தைப் பதிவு செய்து கொள்ளலாம் என்று தெரிவித் திருந்தது.

“இந்தச் சேவையைப் பயன் படுத்த நீண்டகால கடப்பாடு தேவையில்லை. இந்தச் செயலியைப் பயன்படுத்துவதால் தங்கள் பயணத்துக்கு ஏற்படும் செலவைக் குறைத்துக்கொள்ளலாம். மேலும் தாங்கள் செல்ல வேண்டிய இடங்களுக்கும் விரைவில் செல்லலாம்,” என்றும் சேம்ரைட் தெரிவித்தது.

கடந்த இரண்டு வார காலத்தில் கிட்டத்தட்ட 300 பயணிகள் சிங்கப்பூருக்கும் ஜோகூருக்கும் இடையிலான பயணங்களுக்கு தங்கள் விவரங்களைப் பதிந்து கொண்டுள்ளனர் என்றும் சேம் ரைட் தனது அறிக்கையில் குறிப் பிட்டிருந்தது.

பொதுச் சேவை வாகன உரிமம் இல்லாமல், சிங்கப்பூருக்கும்

ஜோகூருக்கும் இடையே பயணி களைத் திரட்டி சேவை வழங்கி, அதன் மூலம் அவர்களுக்கு சலுகை அளிப்பதற்கு வெளிநாட்டில் பதிவுசெய்த வாகனங் களுக்கு அனுமதி இல்லை என்று நிலப் போக்குவரத்து ஆணையம் வலியுறுத்தியது.

“இவ்வாறு செய்யும் வாகன ஓட்டுநர்களுக்கு $3,000 வரை அபராதம், ஆறு மாதம் வரையிலான சிறை அல்லது இரண்டும் தண்டனையாக விதிக்கப்படலாம் என்றும் சேவையில் ஈடுபடுத்தப்பட்ட வாகனம் பறிமுதல் செய்யப்படலாம் என்றும் ஆணையம் கூறியது.

உரிமம் இல்லாத வாகனங்கள் வழங்கும் இத்தகைய சேவைக்கு பயணிகளைப் பாதுகாக்கும் மூன் றாம் தரப்புக் காப்புறுதித் திட்டம் இல்லாமல் போகலாம். ஆகவே இந்தச் சேவையைப் பயன்படுத்த வேண்டாம் என்றும் பொதுமக்கள் கேட்டுக்கொள்ளப்படுகிறார்கள்.


‘மலேசியாவின் பதிலுக்காக காத்திருக்கிறோம்’

கோலாலம்பூரை சிங்கப்பூருடன் 90 நிமிடங்களில் இணைக்கும் அதிவேக ரயில் திட்டமும் சிங்கப்பூர்-ஜோகூர் பாரு இணைப்பு ரயில் திட்டமும் தற்காலிகமாக நிறுத்தி வைக்கப்பட்டுள்ளன என்பது பற்றிய விளக்கம் நாடாளுமன்றத்தில் அளிக்கப்பட்டுள்ளது.

“கோலாலம்பூர்-சிங்கப்பூர் அதிவேக ரயில் திட்டம் இவ்வாண்டு மே மாதம் 31ஆம் தேதி வரை நிறுத்தி வைக்கப்பட்டுள்ளது.

“நிறுத்தி வைக்கப்பட்டிருக்கும் இந்தக் காலக்கட்டத்தில் இரு தரப்புகளும் இத்திட்டத்தை எவ்வாறு சிறப்பாக முன்னெடுத்துச் செல்லலாம் என்பதை விவாதிக்கலாம் என்று மலேசியா கோரிக்கை விடுத்துள்ளது.

“இதுவரை மலேசியாவிடம்இருந்து எவ்வித முறையான முன்மொழிவுகளும் கிடைக்கப்பெறவில்லை,” என்று போக்குவரத்து அமைச்சர் கோ பூன் வான் நேற்று முன்தினம் நாடாளுமன்றத்தில் தெரிவித்தார்.

மலேசியாவுடன் சிங்கப்பூர் செய்துகொண்டுள்ள இந்த இரு ரயில் திட்டங்களின் ஆகக் கடைசி நிவவரம் குறித்து விளக்கமளிக்குமாறு ஜூரோங் குழுத் தொகுதி உறுப்பினர் அங் வெய் நெங், போக்குவரத்து அமைச்சரிடம் விளக்கம் கேட்டிருந்தார்.

அதற்கு திரு கோ, எழுத்துபூர்வ பதில் அளித்தார்.

“ஜோகூர் பாருவுக்கும் சிங்கப்பூருக்கும் இடையிலான இணைப்பு ரயில் திட்டம் (ஆர்டிஎஸ்) இவ்வாண்டு ஏப்ரல் மாதம் 30ஆம் தேதி வரை தற்காலிகமாக நிறுத்திவைக்கப்பட்டுள்ளது.

“கடந்த ஆண்டு அக்டோபர் மாதத்தில், சில மாற்றங்களுடன் ஆர்டிஎஸ் திட்டத்தை நடைமுறைப்படுத்தும் தனது விருப்பத்தை மலேசியா, சிங்கப்பூரிடம் தெரிவித்தது.

“ஆனால், அந்த உத்தேச மாற்றங்கள் என்ன என்பதை சிங்கப்பூருடன் முறையாகப் பகிர்ந்துகொள்ள மலேசியா தயாராக இல்லை. இருப்பினும், அந்த மாற்றங்கள் குறித்த அணுக்கமான பேச்சுகளை சிங்கப்பூர் மலேசியாவுடன் நடத்தி வருகிறது.

“இரு அரசாங்கங்களுக்கு இடையிலான ஆர்டிஎஸ் இணைப்பு இருதரப்பு உடன்பாடு, சிங்கப்பூர் எம்ஆர்டி கழகமும் மலேசியாவின் பிரசாரனா மலேசியா நிறுவனமும் இணைந்து ‘ஆப்கோ’ எனும் கூட்டு முதலீட்டு நடைமுறை நிறுவனத்தை அமைக்கும் உடன்பாடு, ‘ஆப்கோ’ நிறுவனத்தை ஆர்டிஎஸ் இணைப்பு நடத்துநராக இரு அரசாங்கங்களும் நியமிக்கும் சலுகை உடன்பாடு ஆகியவை அவற்றுள் அடங்கும்,” என்றும் அமைச்சர் கோ விளக்கம் அளித்தார்.

மலேசியா அதன் முழுமையான பரிந்துரையின் விவரங்களை சிங்கப்பூருக்குத் தெரியப்படுத்தினால் அது குறித்து குடியரசு அணுக்கமாக மதிப்பீடு செய்து பின்னர் தீவிர பரிசீலனைக்கு உட்படுத்தும் என்றும் திரு கோ கூறினார்.

“இந்த இரண்டு திட்டங்களிலும் மலேசியா தெரிவிக்கும் உத்தேச மாற்றங்களை சிங்கப்பூர் ஏற்றுக்கொள்ள வேண்டும் என்ற கட்டாயமில்லை என்ற போதிலும் அவற்றை திறந்த மனத்துடன் சிங்கப்பூர் நோக்கும்.

“இந்த இரு திட்டங்களும் இரு நாடுகளுக்கும் இரு நாட்டு மக்களுக்கும் நன்மை அளிக்கும் சிறந்த திட்டங்கள் என்பதில் நாங்கள் உறுதியாக இருக்கிறோம்,” என்றும் அமைச்சர் கோ தனது பதிலில் குறிப்பிட்டிருந்தார்.

#தமிழ்முரசு #சமூகத்தின்குரல் #tamilmurasu #voiceofthecommunity


மலேசிய அமைச்சர்: ‘விஇபி’ முறை எளிதாக்கப்படும்

மலேசிய போக்குவரத்து அமைச்சர் அந்தோணி லோக், சிங்கப்பூர் கார்களில் வாகன நுழைவு அனுமதி பட்டைகளைப் பொருத்தும் பணி எளிமையாக்கப்படும் என்று தெரிவித்துள்ளார்.

‘விஇபி-ஆர்எஃப்ஐடி’ பொருத்த எளிமையான வழிகள் ஆறு மாதங்களில் கண்டறியப்படும் என்றார் அவர்.

“தற்போதைய சூழ்நிலையில் மலேசிய வாகன அனுமதி முறை அமலாக்கப்பட்டால் பிரச்சினையில் முடியும். இதனால் எளிமையான வழிகள் கண்டறியப்பட்டு இவ்வாண்டின் இரண்டாவது பாதியில் நடை முறைப்படுத்தப்படும்,” என்று அவர் நம்பிக்கை தெரிவித்தார்.

சிங்கப்பூரில் பதிவு செய்யப்பட்ட ஏராளமான வாகனங்களில் ‘ஆர்எஃப்ஐடி’ எனும் ரேடியோ அலைவரிசை அடையாளப் பட்டையைப் பொருத்த வேண்டியிருப்பதால் ஜோகூரின் சுல்தான் இஸ்கந்தர் கட்டடத்தையும் சுல்தான் அபு பக்கர் வளாகத்தையும் பயன்படுத்தும் அனைத்து வெளிநாட்டு வாகனங்களுக்கும் வாகன நுழைவு அனுமதி முறையை ஒத்தி வைப்பதாக கடந்த வாரம் மலேசியா அறிவித்தது.

வாகன அனுமதி முறைக்கு 230,000 சிங்கப்பூர் வாகனங்கள் பதிவு செய்துள்ளன. ஆனால் 60,000 வாகனங்களில் மட்டுமே ஆர்எஃப்ஐடி பொருத்தப்பட்டுள்ளதாக மலேசிய சாலைப் போக்கு வரத்து இயக்குநர் ஜெனரல் ஷஹாருடீன் காலித் கூறினார்.

இதற்கிடையே ஜோகூருக்கு ஒரு மில்லியனுக்கும் மேற்பட்ட கார்கள் வருவதாக அமைச்சர் லோக் தெரிவித்தார்.

உட்லண்ட்ஸ் கடற்பாலத்தின் அருகே ஜோகூரில் சுல்தான் இஸ்கந்தர் கட்டடம் அமைந்துள்ளது. துவாஸ் இரண்டாவது பாலத்தின் ஜோகூர் பக்கத்தில் சுல்தான் அபுபக்கர் வளாகம் இடம்ெபற்றுள்ளது.


பணப்பையை ஒப்படைக்க 200 கி.மீ. பயணம்

சிங்கப்பூரைச் சேர்ந்த கார்னே மாக், மனிதாபிமானத்தின் மீது கொண்டிருந்த நம்பிக்கை வீண்போகவில்லை.

ஆம். மாக் தொலைத்த பணப்பையை 200 கி.மீ. தூரம் பயணம் செய்து வந்து கொடுத்துள்ளார் மலேசியாவைச் சேர்ந்த கிராப் ஓட்டுநர் சதீஷ் கருப்பசாமி.

ஜோகூர் பாருவில் கடந்த சனிக்கிழமை (ஜனவரி 4) கிராப் டாக்சி ஒன்றில் பயணம் செய்தார் மாக். அப்போது தனது பணப்பையை தவறவிட்டார் அவர்.

ஆனால் அதனை அவர் கவனிக்கவில்லை. பின்னர் இரவு உணவுக்கு பணம் கொடுப்பதற்காக பணப்பையைத் தேடியபோதுதான் அது தொலைந்துபோனது அவருக்குத் தெரியவந்தது.

உடனடியாக, கிராப் நிறுவனத்துக்கு தகவல் தெரிவித்த மாக், ஜோகூர் பாருவிலிருந்து சிங்கப்பூருக்கு திரும்பிக்கொண்டிருந்தபோது கிராப் ஓட்டுநரிடமிருந்து குறுந்தகவல் ஒன்றைப் பெற்றார்.

அதில், தனது வாகனத்தைச் சோதனையிட்ட பின்னர் தகவல் தெரிவிப்பதாக கிராப் ஓட்டுநரான சதீஷ் தெரிவித்திருந்தார்.

மற்றொரு குறுந்தகவலில், தனது காரில் மாக்கின் பணப்பை இருந்ததை சதீஷ் உறுதிசெய்தார்.

அடுத்த நாள் மாலை இருவரும் ஜோகூர் பாருவில் சந்தித்து பணப்பையை ஒப்படைப்பதாக முடிவாயிற்று.

பணப்பையை ஒப்படைப்பதற்காக சதீஷ் மலாக்காவிலிருந்து 200 கி.மீ. பயணம் செய்து ஜோகூர் பாருவுக்கு வந்தது பின்னர் தெரியவந்தது.

தனது பணப்பையில் இருந்த அனைத்தும் அப்படியே இருந்தது என்றார் மாக்.

இதனால் நெகிழ்ந்துபோன மாக், சதீஷைப் பாராட்டும் விதத்தில் தனது சொந்த செலவில் சதீஷ் அவரது குடும்பத்துடன் ஒரு வாரம் சிங்கப்பூரில் தங்குவதற்கான ஏற்பாடுகளைச் செய்துள்ளார்.

சீனப் புத்தாண்டு காலத்தில் சதீஷ் குடும்பத்துடன் சிங்கப்பூருக்கு வருவார் என்று தெரிகிறது.

இந்தத் தகவல்கள் JB TRACER (Johor Bahru Traffic, Crime & Community Service Report) ஃபேஸ்புக் பக்கத்தில் பதிவிடப்பட்டிருந்தது.

#தமிழ்முரசு #சமூகத்தின்குரல் #tamilmurasu #voiceofthecommunity


மலேசிய கிராப் ஓட்டுநரின் நேர்மைக்குப் பாராட்டு மழை

மலேசியாவைச் சேர்ந்த கிராப் ஓட்டுநரின் நேர்மையை மெச்சி இணையத்தில் பாராட்டு மழை பொழிகிறது.

39 வயது திரு சதீஷ் கருப்புசாமி கடந்த ஞாயிற்றுக்கிழமையன்று தமது குடும்பத்தினருடன் மலாக்காவில் உல்லாசப் பயணம் மேற்கொண்டார். அப்போது அதற்கு முதல்நாள் இரவு தமது கிராப் காரில் பயணம் செய்த ஒருவர் தமது பணப்பையை அங்கேயே வைத்துவிட்டுச் சென்றதாக அவருக்குத் தகவல் கிடைத்தது.

காருக்குச் சென்று தேடிப்பார்த்த திரு சதீஷ், பணப்பை அங்கு இருப்பதைக் கண்டார். பணப்பைக்குச் சொந்தக்காரரான சிங்கப்பூரர் திரு கார்னி மாக்கிடம் அதைத் திருப்பிக் கொடுக்க தமது விடுமுறைப் பயணத்தைப் பாதியிலேயே முடித்துக்கொண்டு ஜோகூர் பாரு திரும்பினார் திரு சதீஷ்.

அங்கு அவருக்காகக் காத்துக்கொண்டிருந்த திரு மாக்கிடக் அவர் பணப்பையைத் திருப்பிக் கொடுத்தார். அந்த விலை உயர்ந்த பணப்பையில் $250 ரொக்கமும் வங்கி அட்டைகளும் இருந்தன.

திரு சதீஷின் நேர்மையை அனைவரிடமும் காட்ட அவருடன் படம் எடுத்துக்கொண்ட திரு மாக் அதை இணையத்தில் பதிவேற்றம் செய்து நடந்ததை விவரித்தார்.

தாம் ஒன்றும் பெரிதாகச் செய்துவிடவில்லை என்று ஸ்ட்ரெய்ட்ஸ் டைம்ஸ் நாளிதழிடம் கூறிய திரு சதீஷ் அனைவரும் இவ்வாறு நடந்துகொள்ள வேண்டும் என்று கூறினார்.


மலேசியா: ஏப்ரலுக்குள் ஒப்பந்தம் நிறைவுபெறும்

சிங்கப்பூருக்கும் ஜோகூர் பாருவுக்கும் இடையிலான ரயில் இணைப்புத் திட்டம் தொடர்பான ஒப்பந்தம் எதிர்வரும் ஏப்ரல் மாதத்துக்குள் நிறைவுபெற்றுவிடுவதில் இரு நாடுகளும் கடப்பாடு கொண்டுள்ளதாக மலேசிய போக்குவரத்து அமைச்சர் ஆண்டனி லோக் கூறியுள்ளார்.

இது குறித்து அவர் தமது ஃபேஸ்புக் பதிவில், தாம் சிங்கப்பூர் போக்குவரத்து அமைச்சர் கோ பூன் வானைச் சந்தித்ததாகவும் அதில் சிங்கப்பூருக்கும் ஜோகூர் பாருவுக்கும் இடையிலான இந்த ரயில் இணைப்புத் திட்டத்தின் முன்னேற்றம் பற்றி விவாதித்ததாகவும் அவர் தெரிவித்துள்ளார்.

“அது பயன்மிக்க கருத்துப் பரிமாற்றமாக விளங்கியது. இதற்கான ஒப்பந்தத்தை ஏப்ரல் மாதத்துக்குள் நிறைவேற்றும் முடிவில் இருவரும் இருக்கிறோம்,” என்று அவர் விளக்கினார்.

மலேசியாவில் கடந்த 2018ஆம் ஆண்டு பொதுத்தேர்தலுக்குப் பிறகு பதவியேற்ற புதிய அரசாங்கம் அதற்கு முந்தைய அரசாங்கம் செய்துகொண்ட ஒப்பந்தங்களை ஆய்வு செய்யப்போவதாக முடிவு செய்தது.

இதனால் இந்த ரயில் இணைப்புத் திட்டம் தொடர்பாக நிச்சயமற்ற நிலை இருந்து வந்தது நினைவுகூரத்தக்கது.

இந்த ரயில் இணைப்புத் திட்டம் ஜோகூர் பாருவின் புக்கிட் சகார் பகுதியையும் உட்லண்ட்ஸ் பகுதியையும் இணைக்கும்.

சிங்கப்பூர்-மலேசியாவுக்குமிடையே மணிக்கு 10,000 பயணிகள் பயன்படுத்தக்கூடிய இந்தச் சேவைஜோகூர் கடற்பாலத்தில் போக்குவரத்து நெரிசலைக் குறைக்கும் நோக்கம் கொண்டது.

இந்தத் திட்டம் 2024ஆம் ஆண்டு நிறைவுறும் என்று எதிர்பார்க்கப்பட்ட நிலையில் தற்பொழுது இதில் தாமதம் ஏற்பட்டுள்ளது.

கடந்த ஆண்டு நவம்பர் மாதத்தில், இந்த ரயில் இணைப்புத் திட்டம் தொடர்பிலான அனைத்து ஒப்பந்தங்களையும் மறுஆய்வுக்கு உட்படுத்திய பின்னர் கையெழுத்திடலாம் என்ற எண்ணத்தில், மூன்றாவது முறையாக இந்த திட்டத்தை மலேசியா நிறுத்திவைத்தது.

இந்த நிறுத்திவைப்பு இவ்வாண்டு ஏப்ரல் மாதத்துடன் முடிவடையும் என்று கூறிய திரு லோக், இந்த நிறுத்திவைப்பை ‘திட்ட நிறைவேற்றப் பணி’ என வர்ணித்திருந்தார்.

மலேசியப் பிரதமர் மகாதீர் முகம்மது ரயில் இணைப்புத் திட்டத்தை 36 விழுக்காடு செலவினக் குறைப்புடன் நிறைவேற்ற ஒப்புக்கொண்டுள்ளதாக அறிவித்த பின் இந்த நிறுத்திவைப்பு அறிவிக்கப்பட்டது.

இது பற்றி தமது ஃபேஸ்புக் பதிவில் குறிப்பிட்ட போக்குவரத்து அமைச்சர் கோ பூன் வான், தாம் திரு லோக்கை அண்மையில் சந்தித்ததாகவும் அவருக்கு சீனப் புத்தாண்டு வாழ்த்து தெரிவித்ததுடன் இருதரப்பு போக்குவரத்து ஒத்துழைப்பு தொடர்பில் மேலும் முன்னேற்றம் காண்பதுடன், இரு நாடுகளும் மக்களுக்காக இன்னும் அதிகம் செய்ய வாழ்த்துத் தெரிவித்ததாகவும் கூறினார்.


சிங்கப்பூர் போலிசார் விளக்கம்: மலேசிய போலிசாரிடம் சிங்கப்பூரர் சட்டப்படியே ஒப்படைக்கப்பட்டார்

2015ஆம் ஆண்டில் மலேசிய போலிசாரிடம் சிங்கப்பூரர் ஒப்படைக்கப்பட்டது சட்டப்படியே நடைபெற்றது என்று போலிசார் நேற்று தெரிவித்தனர்.

இந்த ஒப்படைப்பு முறைப்படி நடைபெற்றதா என்று இணையத்தில் பதிவேற்றப்பட்ட சில பதிவுகள் சந்தேகம் எழுப்பியிருந்தன.

இதற்குப் பதில் அளித்த போலிசார், சட்ட நடைமுறைகளுக்கு உட்பட்டு ஐம்பது வயது சிங்கப்பூரரான மோகன் ராஜாங்கம் மலேசிய போலிசாரிடம் ஒப்படைக்கப்பட்டார் என்று கூறினர்.

இம்மாதம் 10ஆம் தேதி திரு மோகன் தரப்பில் வழக்கறிஞர் எம்.ரவி நீதிமன்றத்தில் மனு ஒன்றை தாக்கல் செய்தார்.

அந்த மனுவில் திரு மோகன் மலேசிய போலிசாரிடம் ஒப்படைக்கப்பட்டது தொடர்பான ஆவணங்களை மறுபரிசீலனை செய்ய வேண்டும் என்று கேட்டுக் கொள்ளப்பட்டது.

இந்த நிலையில் நேற்று விளக்கமளித்த சிங்கப்பூர் போலிசார், “2015ஆம் ஆண்டு மார்ச் 23ஆம் தேதி போதைப் பொருள் மற்றும் குண்டர் கும்பல் குற்றச்செயல் தொடர்பாக மோகனை மலேசிய போலிசாரிடம் ஒப்படைத்தோம்,” என்று கூறினர்.

மலேசிய நீதிமன்றம் அவருக்கு எதிராக பிறப்பிக்கப்பட்ட கைது ஆணையை மலேசிய போலிசார் காட்டியபிறகே அவரை சட்டப்படி ஒப்படைக்கும் நடைமுறைகள் மேற்கொள்ளப்பட்டன என்றும் அவர்கள் கூறினர்.

இந்தச் சம்பவத்தின்போது மோகன் எங்கு இருக்கிறார் என்பது அவரது குடும்பத்தினருக்கு தெரியாது என்று கூறப்பட்டதையும் சிங்கப்பூர் போலிசார் மறுத்துள்ளனர்.

“2015, மார்ச் 21ஆம் தேதி மோகனின் வீடு சோதனையிட்டபோது அவரது மனைவி, தாயார், சகோதரி ஆகியோர் அங்கு இருந்தனர். மார்ச் 23ஆம் தேதி மோகன் ஒப்படைக்கப்பட்டபோது அவரது சகோதரரிடம் தொடர்பு கொண்டு மலேசிய விசாரணை அதிகாரியின் தொடர்பு எண் வழங்கப்பட்டது,” என்று போலிசார் தெரிவித்த னர்.

கடந்த 2015 மார்ச் 21ஆம்தேதி மலேசிய போலிசாருக்கும் குண்டர் கும்பலுக்கும் இடையே நடந்த துப்பாக்கிச் சண்டையில் குண்டர் கும்பலைச் சேர்ந்த இருவர் கொல்லப்பட்டனர்.

இதையடுத்து இந்தச் சம்பவத்தில் ஈடுபட்டவர்களை ஒரு வீட்டில் போலிசார் கைது செய்தனர். அந்த வீட்டை மோகன் வாடகைக்கு எடுத்திருந்ததாகக் கூறப்படுகிறது.

இதன் காரணமாக சிங்கப்பூர் போலிசாரை தொடர்புகொண்ட மலேசிய போலிசார் மோகனை கைது செய்ய உதவும்படி கேட்டுக் கொண்டனர்.

இதையடுத்து மோகன் கைது செய்யப்பட்டு 48 மணி நேரத்தில் நீதிமன்றத்தில் நிறுத்தப்பட்டார்.

அப்போது கொலை குற்றச்சாட்டு தொடர்பில் அவருக்கு எதிராக மலேசிய நீதிமன்றம் பிறப்பித்த கைது ஆணை வாசித்துக் காட்டப்பட்டது.

இதன் பிறகு மலேசிய போலிசாரிடம் மோகன் ஒப்படைக்கப்பட்டார்.

பின்னர் நடந்த தீவிர விசாரணைக்குப் பிறகு மலேசிய போலிசார் திரு மோகனை விடுவித்துவிட்டனர்.


சீனப் புத்தாண்டு மக்கள் நெரிசல்; மலேசிய சோதனைச் சாவடிகளில் முன்னேற்பாடு

இவ்வார இறுதியில் சீனப் புத்தாண்டைெயாட்டி சிங்கப்பூரிலிருந்து ஜோகூர் கடற்பாலத்தையும் துவாஸ் 2வது பாலத்தையும் ஏராளமானோர் கடந்து செல்வார்கள் என்பதால் நெரிசலை சமாளிக்க மலேசிய சோதனைச் சாவடிகளில் முன்னேற்பாடுகள் செய்யப்பட்டுள்ளன.

ஜோகூரில் உள்ள கடற்பாலத்திற்கான சுல்தான் இஸ்கந்தர் கட்டடத்தில் அமைந்துள்ள சோதனைச் சாவடியிலும் 2வது பாலத்திற்கான சுல்தான் அபு பக்கர் வளாகத்தில் அமைந்துள்ள சோதனைச் சாவடியிலும் மக்கள் நெரிசலைச் சமாளிக்கவும் குடிநுழைவுச் சோதனைகளை சுமூகமாகக் கடந்து செல்லவும் பலதரப்பட்ட முன்னேற்பாடுகள் செய்யப்பட்டுள்ளதாக மலேசிய குடிநுழைவுத் துறையின் தலைமை இயக்குநர் கைருல் சைமி தாவுத் தெரிவித்தார்.

“இரண்டு சோதனைச் சாவடிகளிலும் ஜனவரி 23ஆம் தேதியிலிருந்து 28ஆம் தேதி வரை மக்கள் கூட்டம் அதிகரிக்கலாம் என்பதால் பேருந்து, மோட்டார் சைக்கிள், கார் தடங்கள் உட்பட சேவை முகப்புகள் அதிகரிப்பது உள்ளிட்ட நடவடிக்கைகள் எடுக்கப்பட்டுள்ளன.

“துவாஸ் 2வது பாலத்துக்கான சுல்தான் அபு பக்கர் வளாகத்தில் உள்ள சோதனைச் சாவடியில் 12 கூடுதல் முகப்புகள் சேர்க்கப்பட்டுள்ளன. இவற்றுடன் சேர்த்து மொத்தம் 36 முகப்புகள் அங்கு செயல்படும்,” என்று நேற்று வெளியிட்ட அறிக்கையில் திரு கைருல் கூறினார்.

ஜோகூர் கடற்பாலத்துக்கான சுல்தான் இஸ்கந்தர் கட்டடத்தில் உள்ள சோதனைச் சாவடியில் கர்ப்பிணிப் பெண்கள், முதியோர்கள், உடற்குறையுள்ளோர் ஆகி யோருக்காக 3வது, 4வது முகப்புகள் ஒதுக்கப்பட்டுள்ளன. இதே போன்ற முகப்புகள் சுல்தான் அபு பக்கர் வளாகத்திலும் செயல்படும்.

இரு நுழைவு வாயில்களிலும் இயந்திரங்கள் சிறந்த முறையில் செயல்படுவதற்கான நடவடிக்கைகள் எடுக்கப்பட்டுள்ளன.

இரு சோதனைச் சாவடிகளிலும் பணியாற்றும் அதிகாரிகளின் விடுமுறைகள் ரத்து செய்யப்பட்டு உள்ளதாகவும் கூறிய திரு கைருல், மற்ற பிரிவுகளில் பணியாற்றும் அதிகாரிகளும் இந்த இரு சோதனைச் சாவடிகளுக்கு அனுப்பப் பட்டுள்ளதாக கூறினார்.


சிங்கப்பூரில் மகளைக் கொல்ல முயற்சி செய்த மலேசிய ஆடவர்

மார்சிலிங்கில் மகளைக் கொலை செய்ய முயற்சி செய்த 63 ஆடவர் மீது இன்று (ஜனவரி 24) நீதிமன்றத்தில் குற்றம் சாட்டப்பட்டது.

மலேசியரான ஷூ ஆ சான் தனது 41 வயது மகளான திருவாட்டி ஷூ சுவெட் லியனைத் தாக்கியதாக அவர் மீது குற்றம் சாட்டப்பட்டது.

மார்சிலிங் லேன் பேருந்து நிறுத்தத்தில் இம்மாதம் 17ஆம் தேதி அதிகாலை 5 மணியளவில் ஒரு கத்தியைக் கொண்டு மகளின் தோள்ப்பட்டை, மார்பு ஆகிய இடங்களில் குத்தியதாக நீதிமன்ற ஆவணங்களில் குறிப்பிடப்பட்டிருந்தது.

சம்பவம் நிகழ்ந்து சில நிமிடங்களில் போலிசாருக்கு தகவல் அளிக்கப்பட்டது. காயமடைந்த நிலையில் அந்தப் பெண் சம்பவ இடத்தில் இருந்தது கண்டுபிடிக்கப்பட்டது.

அந்தப் பெண் கூ டெக் புவாட் மருத்துவமனைக்கு கொண்டு செல்லப்பட்டார்.

இந்தச் சம்பவத்தின் தொடர்பில் குற்றப் புலனாய்வுத் துறை, உட்லண்ட்ஸ் போலிஸ் பிரிவு ஆகியவற்றின் அதிகாரிகள் விசாரணை மேற்கொண்டு தந்தை ஷூவை நேற்று முன்தினம் கைது செய்தனர்.

அதிகாலை வேளையில் பலர் சத்தம் போட்டதைக் கேட்டதாக சம்பவ இடத்துக்கு அருகில் வசிப்போர் சீன நாளிதழான லியன்ஹ வான்பாவ்விடம் தெரிவித்தனர்.

காணொளித் தொடர்பு மூலம் நீதிமன்றத்தில் முன்னிலையான தந்தை ஷூ, குற்றச்சாட்டு வாசிக்கப்பட்டபோது உணர்ச்சி எதையும் வெளிப்படுத்தவில்லை.

மத்திய போலிஸ் பிரிவில் விசாரணைக் காவலில் வைக்கப்பட்டிருக்கும் ஷூ, இம்மாதம் 31ஆம் தேதி நீதிமன்றத்தில் முன்னிலையாவார்.

கொலை செய்ய முயற்சி செய்பவர்களுக்கு 15 ஆண்டுகள் வரை சிறைத் தண்டனை, அபராதம் விதிக்கப்படலாம்.

அந்த முயற்சியில் தாக்கப்பட்டவர் காயமடைந்தால் தாக்கியவருக்கு ஆயுள்தண்டனை, பிரம்படிகள் விதிக்கப்படலாம். அல்லது 20 ஆண்டுகள்வரை சிறைத் தண்டனை, அபராதம், பிரம்படி போன்றவை விதிக்கப்படலாம்.

ஷூ 50 வயதுக்கு மேற்பட்டவர் என்பதால் அவருக்கு பிரம்படிகள் விதிக்க இயலாது.
 #தமிழ்முரசு #மலேசியர் #மகளைக்கொல்லமுயற்சிசெய்ததந்தை #மார்சிலிங்


உட்லண்ட்ஸ், துவாஸ் சோதனைச்சாவடிகளில் உடல் வெப்பநிலைப் பரிசோதனை

வூஹான் கிருமித்தொற்று எதிரொலியாக, உட்லண்ட்ஸ், துவாஸ் சோதனைச்சாவடிகளைப் பயன்படுத்தும் பயணிகள் அனைவரது உடல் வெப்பநிலையும் பரிசோதிக்கப்படுகிறது.

இன்று (ஜனவரி 24) நண்பகலில் இந்த நடவடிக்கை தொடங்கியது.

சீனப் புத்தாண்டு விடுமுறை என்பதால் அதிகமான பயணிகள் அவ்விரு சோதனைச் சாவடிகள் வழியாக மலேசியா செல்வர் என எதிர்பார்க்கப்படுகிறது.

அவ்விரு சோதனைச்சாவடிகள் வழியாகச் செல்லும் பயணிகள் அனைவரின் உடல் வெப்ப நிலையும் சுகாதாரப் பராமரிப்பு உதவியாளர்களால் பரிசோதிக்கப்படும் என்றும் கிருமித்தொற்றால் பாதிக்கப்பட்டிருக்கலாம் என்று சந்தேகம் ஏற்படின் சம்பந்தப்பட்டவர்கள் கூடுதல் பரிசோதனைகளுக்காக மருத்துவமனைகளுக்கு அனுப்பப்படுவர் என்றும் குடிநுழைவு, சோதனைச் சாவடி ஆணையம் தெரிவித்துள்ளது.

இதேபோல, படகு, சொகுசுக் கப்பல் முனையங்கள், பிஎஸ்ஏ முனையங்கள், ஜூரோங் துறைமுகம் உள்ளிட்ட கடல்வழி சோதனைச் சாவடிகளிலும் பயணிகளின் உடல் வெப்ப நிலை பரிசோதிக்கப்படும் என்று கடல்துறை, துறைமுக ஆணையம் தெரிவித்துள்ளது.

#தமிழ்முரசு #வூஹான் #சிங்கப்பூர் #மலேசியா #உட்லண்ட்ஸ்சோதனைச்சாவடி #துவாஸ்சோதனைச்சாவடி


சிங்கப்பூர் அமைச்சர் சண்முகத்துக்கு எதிராக வழக்கு தொடுத்துள்ளது மலேசிய அரசு சாரா அமைப்பு

மலேசியாவில் உள்ள அரசு சாரா அமைப்பு ஒன்று சிங்கப்பூரின் சட்ட, உள்துறை அமைச்சர் கா. சண்முகத்துக்கு எதிராக வழக்கு தொடுத்துள்ளது.

சிங்கப்பூரில் மரண தண்டனை கைதிகள் தூக்கிலிடப்படும் முறை குறித்து மலேசியாவின் லாயர்ஸ் ஃபார் லிபர்ட்டியின் (எல்எஃப்எல்) குற்றச்சாட்டுகள் உண்மையற்றவை என்றும் அபத்தமானவை என்றும் சிங்கப்பூர் உள்துறை அமைச்சு கடந்த புதன்கிழமை சாடியது.

இந்த உண்மையற்ற குற்றச்சாட்டுக்கு எதிராக 'பொஃப்மா' எனப்படும் இணையவழி பொய்ச்செய்திக்கும் சூழ்ச்சித்திறத்துக்கும் எதிரான பாதுகாப்புச் சட்டத்தை அமைச்சு பயன்படுத்தி, பொய்ச் செய்தியைத் திருத்தும்படி குற்றச்சாட்டை முன்வைத்த எல்எஃப்எல் அமைப்புக்கும் அதைப் பகிர்ந்துகொண்ட சிங்கப்பூர் ஆர்வலர் கெர்ஸ்டன் ஹான், தி ஆன்லைன் சிட்டிசன் இணையத்தளம், யாஹு சிங்கப்பூர் ஆகிய மூன்று தரப்பினருக்கும் அமைச்சு உத்தரவிட்டது.

இந்த உத்தரவை ஏற்றுக்கொள்ள முடியாது என்று கூறிய ‘எல்எஃப்எல்’ அமைப்பு, தங்கள் சார்பில் டைம் அண்ட் கமானி சட்ட நிறுவனத்தின் மூலம் இன்று (ஜனவரி 24) கோலாலம்பூர் உயர் நீதிமன்றத்தில் அமைச்சர் சண்முகத்துக்கு எதிராக வழக்கு தொடுத்தது.

தாமும் ‘எல்எஃப்எல்’ அமைப்பின் இயக்குநர் மெல்லிசா சசிதரனும் தெரிவித்த கருத்து பொய்யானது என்று திருத்தக் குறிப்பு இட வேண்டும் என்று தங்களுக்கு உத்தரவிடப்பட்டதற்கு சிங்கப்பூர் உயர் நீதிமன்றம் விளக்கம் அளிக்க வேண்டும் என்று எல்எஃப்எல் அமைப்பின் நிறுவனர் என். சுரேந்திரன் தனது மனுவில் கோரியிருந்தார்.

தாங்கள் மன்னிப்பு கேட்கவில்லை என்றால், 'பொஃம்பா' சட்டத்தின்படி தாங்கள் குற்றம் புரிந்தவர்களாக சிங்கப்பூர் அரசாங்கம் அறிவிக்கும் என்று உத்தரவில் குறிப்பிடப்பட்டிருந்தது என்று திரு சுரேந்திரன் வழக்கு ஆவணங்களை நீதிமன்றத்திடம் சமர்ப்பிக்க வந்தபோது மலேசிய செய்தியாளர்களிடம் தெரிவித்தார்.

'பொஃம்பா' சட்டத்தின்படி மலேசியாவில் உள்ள தங்களுக்கு எதிராக பிரதிவாதியான திரு சண்முகம் நடவடிக்கை எடுக்க முடியாது என்று கோலாலம்பூர் நீதிமன்றம் உத்தரவிட வேண்டும் என்றும் அவர் கோரிக்கை விடுத்தார்.

எங்கள் கோரிக்கைக்குத் தேவையான ஆதாரங்களுடன் நாங்கள் மனுவைத் தாக்கல் செய்துள்ளோம். அதன் தொடர்பான விசாரணைத் தேதிக்காகக் காத்திருக்கிறோம் என்றும் திரு சுரேந்திரன் சொன்னார்.

தங்களுக்கு எதிராக திருத்த உத்தரவு பிறப்பிக்கப்பட்டதன் மூலம் சிங்கப்பூர் அரசாங்கம் மலேசியாவின் பேச்சு சுதந்திரத்தில் தலையிடுகிறது என்று திரு சுரேந்திரன் தமது மனுவில் வழக்கு தொடுத்த காரணத்தைக் குறிப்பிட்டுள்ளார்.

முன்னாள் மலேசிய வழக்கறிஞர் சங்கத்தின் தலைவர் திருவாட்டி அம்பிகா ஸ்ரீநிவாசனும் வழக்கறிஞர் குர்டியால் சிங்கும் தங்களுக்கு வாதிடுவார்கள் என்றும் திரு சுரேந்திரன் கூறினார்.

மலேசிய குடிமக்களுக்கு எதிராக தனது சட்டங்களை நீட்டிப்பது சிங்கப்பூர் அரசாங்கத்தின் அசாதாரணமான போக்கைப் பிரதிபலிக்கிறது என்று திரு சிங் தெரிவித்தார்.

சிங்கப்பூரில் மரண தண்டனை கைதிகள் தூக்கிலிடப்படும்போது கயிறு அறுந்தால் அதை மூடிமறைக்க, அந்தக் கைதியின் பின் கழுத்தைப் பலங்கொண்டு உதைத்து முறிக்க சிறை அதிகாரிகளுக்கு உத்தரவிடப்பட்டுள்ளதாக எல்எஃப்எல் அமைப்பு இம்மாதம் 16ஆம் தேதியன்று அறிக்கை ஒன்றை வெளியிட்டது.

சட்டத்துக்குப் புறம்பான இத்தகைய நடவடிக்கைகளை சிங்கப்பூர் அரசாங்கம் அனுமதிப்பதாக அறிக்கையில் குறிப்பிடப்பட்டிருந்தது.

தனது திருத்த உத்தரவை பின்பற்ற மறுத்த எல்எஃப்எல் அமைப்பின் இணையத்தளத்தை முடக்க தகவல்தொடர்பு, ஊடக மேம்பாட்டு ஆணையம் சிங்கப்பூரின் அனைத்து இணையச் சேவை நடத்துநர்களையும் கேட்டுக்கொள்ளப் போவதாக என்று நேற்று அறிவித்தது.

#தமிழ்முரசு #அமைச்சர்சண்முகம் #மலேசியஅமைப்புவழக்கு


பயணிகள் கவலை: ஜோகூர்பாரு சோதனைச்சாவடியில் உடல்வெப்பநிலை சோதனை இல்லை

ஜோகூரின் சோதனைச்சாவடிகளில் பயணிகளுக்கு உடல்வெப்பநிலை சோதனை இல்லை என்று அன்றாடம் மலேசியாவுக்கும் சிங்கப்பூருக்கும் இடையில் சென்று வரும் பயணிகள் கவலை தெரிவித்துள்ளனர்.

மோட்டார்சைக்கிள்கள், கார்கள், பேருந்துகள், ரயில்களில் வருவோருக்கு ஜோகூர் சோதனைச்சாவடிகளில் உடல் பரிசோதனைகள் நடத்தப்படுவதில்லை என்று அடிக்கடி சென்று வரும் பயணிகள் கூறுகிறார்கள்.

உட்லண்ட்சிற்கும் ஜோகூர் பாரு சென்ட்ரலுக்கும் இடையில் ஓடும் கேடிஎம்பி ரயில் சேவைகளை அன்றாட அடிப்படையில் சுமார் 8,000 பயணிகள் பயன்படுத்துகிறார்கள்.

நாள்தோறும் மோட்டார்சைக்கிளில் சிங்கப்பூருக்கு வந்து செல்லும் தனியார் துறை பாதுகாப்புக் காவலரான கே. விஸ்வம், 38, என்பவர், ஜோகூர் சோதனைச்சாவடியில் பயணிகளுக்கு உடல் பரிசோதனை நடத்தப்படவில்லை என்றார்.

அதேபோல மலேசியாவுக்கு மோட்டார்சைக்கிளில் செல்லும்போது பரிசோதனை எதுவும் நடத்தப்படவில்லை என்று அடிக்கடி சென்று வரும் எஸ். தமிழ்அருணன், 32, என்பவர் கவலை தெரிவித்தார். கொரோனா வைரஸ் கிருமிகள் தலைகாட்டி இருக்கும் இந்த நேரத்தில் பரிசோதனைகள் நடத்தப்படும் என்று தாம் நினைத்ததாக அவர் கூறினார்.

இதனிடையே, அண்மையில் சிங்கப்பூருக்கு விடுமுறை நிமித்தம் தன் குடும்பத்துடன் வந்திருந்த டென் யென் லிங், 40, என்ற மாது உட்லண்ட்ஸ் சாவடியில் கடுமையான பரிசோதனைகள் இடம்பெற்று இருந்ததாகத் தெரிவித்தார்.

சிங்கப்பூர் நடத்திய சோதனை காரணமாக போக்குவரத்து தேக்கம் ஏற்பட்டதாகவும் அவர் கூறினார். ஆனால் மலேசியாவுக்கு போனபோது கிருமி பரிசோதனை எதுவும் இல்லை என்றும் அதனால் போக்குவரத்து தேக்கமும் இல்லை என்றும் அவர் கூறினார்.

இதனிடையே, ஜோகூர் மாநிலத்துக்கான எல்லா நுழைவாயில்களிலும் கடுமையான பாதுகாப்பு கட்டுப்பாடுகள் இடம்பெற வேண்டும் என்று ஜோகூர் முதல்வர் ஜமால் கோத்தா, இஸ்கந்தரில் நடந்த ஒரு நிகழ்ச்சியில் கலந்துகொண்டு உரையாற்றியபோது கோரிக்கை விடுத்தார்.

#சிங்கப்பூர்மலேசியாபயணிகள் #ஜோகூரில்சோதனைஇல்லை #தமிழ்முரசு


ஜோகூர் சோதனைச்சாவடியில் கிருமி சோதனை இல்லை

ஜோகூரின் சோதனைச்சாவடிகளில் பயணிகளுக்கு உடல்வெப்பநிலை சோதனை இல்லை என்று அன்றாடம் மலேசியாவுக்கும் சிங்கப்பூருக்கும் இடையில் சென்று வரும் பயணிகள் கவலை தெரிவிக்கிறார்கள்.

மோட்டார்சைக்கிள்கள், கார்கள், பேருந்துகள், ரயில்களில் வருவோருக்குச் சோதனைச்சாவடிகளில் உடல் பரிசோதனைகள் நடத்தப்படுவதில்லை என்று அடிக்கடி சென்று வரும் பயணிகள் கூறுகிறார்கள்.

உட்லண்ட்சிற்கும் ஜோகூர் பாரு சென்ட்ரலுக்கும் இடையில் ஓடும் கேடிஎம்பி ரயில் சேவைகளை அன்றாட அடிப்படையில் சுமார் 8,000 பயணிகள் பயன்படுத்துகிறார்கள்.

நாள்தோறும் மோட்டார்சைக்கிளில் சிங்கப்பூருக்கு வந்து செல்லும் தனியார் துறை பாதுகாப்புக் காவலரான கே. விஸ்வம், 38, என்பவர், ஜோகூர் சோதனைச்சாவடியில் பயணிகளுக்கு உடல் பரிசோதனை நடத்தப்படவில்லை என்றார்.

அதேபோல மலேசியாவுக்கு மோட்டார்சைக்கிளில் செல்லும்போது பரிசோதனை எதுவும் நடத்தப்படவில்லை என்று அடிக்கடி சென்று வரும் எஸ். தமிழ்அருணன், 32, என்பவர் கவலை தெரிவித்தார். கொரோனா வைரஸ் கிருமி தலைகாட்டி இருக்கும் இந்த நேரத்தில் பரிசோதனைகள் நடத்தப்படும் என்று தான் நினைத்ததாக அவர் கூறினார்.

இதனிடையே, அண்மையில் சிங்கப்பூருக்கு விடுமுறை நிமித்தம் தன் குடும்பத்துடன் வந்திருந்த டென் யென் லிங், 40, என்ற மாது உட்லண்ட்ஸ் சாவடியில் கடுமையான பரிசோதனைகள் இடம்பெற்று இருந்ததாகத் தெரிவித்தார்.

சிங்கப்பூர் நடத்திய சோதனை காரணமாக போக்குவரத்து தேக்கம் ஏற்பட்டதாகவும் அவர் கூறினார். ஆனால் மலேசியாவுக்கு போனபோது கிருமி பரிசோதனை எதுவும் இல்லை என்றும் அதனால் போக்குவரத்து தேக்கமும் இல்லை என்றும் அவர் கூறினார்.

இதனிடையே, ஜோகூர் மாநிலத்துக்கான எல்லா நுழைவாயில்களிலும் கடுமையான பாதுகாப்பு கட்டுப்பாடுகள் இடம்பெற வேண்டும் என்று ஜோகூர் முதல்வர் ஜமால் கோத்தா, இஸ்கந்தரில் நடந்த ஒரு நிகழ்ச்சியில் கலந்துகொண்டு உரையாற்றியபோது கோரிக்கை விடுத்தார்.


$30,000 மதிப்பிலான கஞ்சா கடத்த முயன்ற மலேசிய பெண்கள் இருவர் சிங்கப்பூரில் கைது

சிங்கப்பூரில் துவாஸ் சோதனைச்சாவடி வழியாக கஞ்சா கடத்த முயற்சி செய்த இரண்டு மலேசியப் பெண்கள் கைது செய்யப்பட்டுள்ளனர்.

கடந்த புதன்கிழமை (பிப்ரவரி 19) அன்று அதிகாலை 4.48 மணியளவில் அந்தப் பெண்களின் காரில் 2,017 கிராம் எடையுள்ள இரண்டு பொதி கஞ்சா காரின் பின்புற இருக்கைக்கடியில் மறைத்து வைக்கப்பட்டு இருப்பதை குடிநுழைவு, சோதனைச்சாவடி ஆணைய அதிகாரிகள் கண்டுபிடித்தனர்.

22, 23 வயதுகளில் இருந்த அந்தப் பெண்கள் வந்த கார் மலேசியாவில் பதிவுசெய்யப்பட்டது.

மத்திய போதைப்பொருள் ஒழிப்புப் பிரிவு அதிகாரிகளிடம் ஒப்படைக்கப்பட்ட அந்தப் பெண்களிடம் மேற்கொள்ளப்பட்ட விசாரணையில், மேலும் 1,014 கிராம் எடையுள்ள கஞ்சா அந்த காரில் மறைத்து வைக்கப்பட்டிருந்தது கண்டுபிடிக்கப்பட்டது.

பிடிபட்ட கஞ்சாவின் மொத்த மதிப்பு $30,000 (89,855 மலேசிய ரிங்கிட்) என்று அதிகாரிகள் குறிப்பிட்டனர்.

#தமிழ்முரசு #மலேசியா #போதைப்பொருள் #கஞ்சா #ICA


சிங்கப்பூர் இளைஞரை காலணியால் அடித்த மலேசிய சமயப் பள்ளி ஆசிரியர்; முகத்தில் எலும்பு முறிவு

மகன் இமானின் விருப்பத்திற்கு இணங்கி அவனை மலேசியாவின் சிலாங்கூரிலுள்ள இஸ்லாமிய சமயப் பள்ளியில் சேர்த்தார் ஒற்றைப் பெற்றோரான திருவாட்டி நூரிடாயு ஸைனுடின், 40.

மகனின் 14வது பிறந்தநாளுக்கு முந்தைய நாளான பிப்ரவரி 27 அன்று அவனை சிங்கப்பூரிலிருந்து மலேசியாவுக்குச் சென்று பார்த்த பார்த்த அந்தத் தாயாருக்கு மாபெரும் அதிர்ச்சி காத்திருந்தது.

சிறுவனுடைய முகத்தின் இடது பக்கம் வீங்கி இருந்தது. அத்துடன் அவனுக்குக் காய்ச்சலும் அதிகமாக இருந்தது.

விசாரித்ததில் பள்ளி ஆசிரியர் ஒருவர் தம் காலணியைக் கொண்டு இளைஞனின் முகத்தில் பலமாக அடித்தது தெரியவந்தது.

பள்ளியில் சக மாணவருடன் வாக்குவாதம் ஏற்பட்டு, அது கைகலப்பாக மாறியதை அடுத்து, பள்ளியின் மூத்த ஆசிரியர் ஒருவரிடம் இமான் அடி வாங்கியதாக கூறப்பட்டது. இந்தச் சமப்வம் நிகழ்ந்தது பிப்ரவரி 18 அன்று.

அதையடுத்து இமானுக்குக் காய்ச்சல் ஏற்பட்டதுடன் சரியாக சாப்பிடவும் முடியவில்லை.

முகத்தின் இடது பக்கம் வீங்கியதுடன் கண்ணில் நீரும் வழியத் தொடங்கியது.

தன் தாயாரிடம் தொலைபேசி மூலம் தொடர்புகொண்டு பேச வேண்டும் என்று இமான் கேட்டபோது அவனது கோரிக்கை நிராகரிக்கப்பட்டது.

கேகே மகளிர், சிறார் மருத்துவமனைக்கு இமானை அழைத்துச் சென்றார் அவனது தாயார்.

மகனுக்குக் கடுமையான காயம் ஏற்பட்டுள்ளதாக மருத்துவர்கள் அவரிடம் கூறினர்.

மூக்குக்கும் கண்ணுக்கும் இடையே உள்ள எலும்பு முறிந்துள்ளதால் உடனே அறுவை சிகிச்சை செய்தாக வேண்டுமென்று மருத்துவர்கள் தெரிவித்தனர்.

இந்நிலையில், ஓர் ஆசிரியர் இமானைக் காலணியால் அடித்ததை ஒப்புக்கொண்டுள்ளதாக அப்பள்ளி முதல்வர் திருவாட்டி தூரிடாயுவிடம் தெரிவித்தார்.

அந்த ஆசிரியர் வேலையிலிருந்து நீக்கப்பட்டதுடன் பள்ளியும் மலேசிய அதிகாரிகளும் இச்சம்பவம் குறித்து விசாரணை மேற்கொண்டுள்ளதாக கூறப்பட்டது.


'சிங்கப்பூரில் தங்கும் மலேசிய ஊழியர்களுக்கு ஆதரவு உண்டு'

இரண்டு வாரங்களுக்கு மலேசியா அதன் எல்லைகளை மூடியுள்ள நிலையில், சிங்கப்பூரில் தங்க முடிவெடுத்துள்ள மலேசிய ஊழியர்களுக்குத் தங்கும் வசதிகளையும் அவர்களின் முதலாளிகளுக்கு இதனால் ஏற்படும் செலவுகளையும் சமாளிக்க அரசாங்கம் வழிகளைக் கண்டறியும் என்று கூறப்பட்டது.

மலேசியாவில் இன்று முதல் நடமாட்டக் கட்டுப்பாட்டு ஆணை நடப்புக்கு வந்ததை அடுத்து சிங்கப்பூரில் வேலை செய்யும் மலேசியர்களில் பலர் இங்கு தங்க முடிவெடுத்தனர்.

“ஊழியர்கள் தங்குவதற்கான வசதிகளை ஏற்பாடு செய்வது குறித்து மனிதவள அமைச்சு பேசியுள்ளது. இதன் பின்னர் முதலாளிகள் தங்களின் தேவைக்கேற்ப ஏற்பாடுகளைச் செய்துகொள்ளலாம்,” என்றார் தொடர்பு, தகவல் அமைச்சர் எஸ்.ஈஸ்வரன்.

மலேசிய ஊழியர்கள் தங்குவதற்குப் போதுமான இடவசதி குறித்தும் அதன் தொடர்பில் ஏற்படக்கூடிய செலவுகளைச் சமாளிப்பது குறித்தும் ஆதரவு தரப்படும் என்று திரு ஈஸ்வரன் குறிப்பிட்டார்.

காலாங் பாருவில் அமைந்துள்ள சிங்போஸ்ட் அஞ்சல் விநியோகத் தளத்தில் இன்று திரு ஈஸ்வரன் மற்றும் தொடர்பு, தகவல மூத்த துணை அமைச்சர் சிம் ஆன் அங்கிருந்த கிட்டத்தட்ட 90 அஞ்சல் ஊழியர்களைச் சந்தித்து நன்றி கூறினர்.

அடுத்த இரண்டு வாரங்களுக்கு சிங்போஸ்ட் நிறுவனம் 400க்கும் மேற்பட்ட அதன் மலேசிய ஊழியர்கள் மூன்று வெவ்வேறு ஹோட்டல்களில் தங்க ஏற்பாடு செய்துள்ளது.

இதன்படி காலாங் சிங்போஸ்ட் கிளையில் பணிபுரிவோருக்கு ‘ஹாலிடே இன்’ ஹோட்டலில் தங்க ஏற்பாடு செய்யப்பட்டுள்ளது.

இருப்பினும் சிங்போஸ்ட் நிறுவனத்தில் வேலை செய்யும் மலேசியர்களில் 20 விழுக்காட்டினர் இங்கு தங்க மறுத்துவிட்டதாக கூறப்பட்டது.

அவர்கள் தங்களின் வருடாந்திர விடுப்பைப் பயன்படுத்திய பின்னர் சம்பளம் இல்லா விடுப்பு எடுத்துக்கொள்வதாக முடிவெடுத்துள்ளனர்.

இதுவரை மலேசியாவில் 600க்கும் மேற்பட்ட கொரோனா கிருமித்தொற்றுச் சம்பவங்கள் ஏற்பட்டுள்ளன. இருவர் உயிரிழந்துவிட்டனர்.

கிருமி பரவலைக் கட்டுப்படுத்த மலேசிய பிரதமர் முகைதீன் யாசின் நடமாட்டக் கட்டுப்பாட்டு ஆணையை திங்களன்று அறிவித்தார்.

இந்நிலையில் மலேசியா விதித்துள்ள ஆணை, இரண்டு வாரங்களுக்கு மேல் நீட்டிக்கப்படுவது குறித்தும் பேசினார் அமைச்சர் ஈஸ்வரன்.

“நிலைமையைத் தொடர்ந்து கண்காணிப்போம். நம் நிறுவனங்கள் கூறும் கருத்துகளைக் கேட்டுக்கொள்வோம். மேற்கொண்டு என்ன நடவடிக்கைகள் எடுக்கலாம் என்பது குறித்துத் தகுந்தபடி பின்னர் முடிவெடுப்போம்,” என்றார் திரு ஈஸ்வரன்.

#சிங்கப்பூர் #மலேசியா #கொரோனா


‘மலேசியர்களின் தற்காலிக தங்குமிட வசதிகளுக்கான ஆதரவை சிங்கப்பூரின் மனிதவள அமைச்சு நீட்டிக்காது’

மலேசியாவிலிருந்து சிங்கப்பூருக்கு வந்து பணியாற்றும் (தற்போது தற்காலிக தங்குமிட வசதிகளில் இருக்கும்) ஊழியர்களுக்கு நீண்ட காலத்துக்கு சாத்தியப்படக்கூடிய தங்கும் வசதிகளை ஏற்பாடு செய்யுமாறு மனிதவள அமைச்சு நிறுவனங்களைக் கேட்டுக்கொண்டுள்ளது.

மலேசியாவில் இம்மாதம் 31ஆம் தேதி வரை நடமாட்டக் கட்டுப்பாட்டு ஆணை பிறப்பிக்கப்பட்டதையடுத்து, மலேசியாவிலிருந்து இங்கு வந்து ஊழியர்களுக்கு தற்காலிக தங்குமிட வசதியை உருவாக்குவதற்கு சிங்கப்பூர் அரசாங்கம் ஆதரவளிக்கும் எனத் தெரிவிக்கப்பட்டது.

ஆனால், மலேசியாவில் நடமாட்டக் கட்டுப்பாட்டு ஆணை மேலும் இரு வாரங்களுக்கு, அதாவது அடுத்த மாதம் 14ஆம் தேதி வரை நீட்டிக்கப்படுவதாக இன்று (மார்ச் 25) மலேசிய பிரதமர் அறிவித்தார்.

இந்நிலையில், தற்காலிக தங்குமிடங்களில் இருக்கும் மலேசிய ஊழியர்களுக்கான தங்குமிட வசதிக்கான ஆதரவு 31ஆம் தேதிக்குப் பிறகு நீட்டிக்கப்படாது என சிங்கப்பூர் மனிதவள அமைச்சு இன்று தெரிவித்தது.

அதனையடுத்து, “பாதிக்கப்பட்ட ஊழியர்களை சிங்கப்பூரில் கட்டுப்படியாகக்கூடிய தங்குமிட வசதிகளுக்கு மாற்ற, நிறுவனங்களுடன் இணைந்து மனிதவள அமைச்சு செயல்படும்,” என்று அமைச்சு வெளியிட்ட அறிக்கை தெரிவித்தது.

“நீண்டகாலம் நீடித்திருப்பதற்கும் வேலைகள் தொடர்ந்து நடைபெற வேண்டும் என்பதாலும் ஊழியர்களுக்கு எந்த விதமான வீடமைப்பு தேவைப்படும் என்பதையும் கூடுதல் செலவுகளை ஊழியர்களுடன் பகிர்ந்து கொள்வது பற்றியும் நிறுவனங்கள் முடிவு எடுக்க வேண்டும்,” அந்த அறிக்கை குறிப்பிட்டது.

கட்டுப்படியாகக்கூடிய வீடமைப்பு தெரிவுகளுக்கு நிறுவனங்கள் மனிதவள அமைச்சின் இணையப்பக்கத்தை நாடலாம்; அல்லது மின்னஞ்சல் வழியாக தொடர்புகொள்ளலாம்.

#மலேசியா #வெளிநாட்டு ஊழியர்கள் #சிங்கப்பூர்


கணவர் இறந்த செய்தி கேட்டு பேருந்தை நிறுத்திவிட்டு கதறி அழுத ஓட்டுநர்; உதவ முன்வந்த நல்லுள்ளங்கள்

சிங்கப்பூரில் பயணிகள் பேருந்தை ஓட்டிக்கொண்டிருந்த பெண் ஓட்டுநர் ஒருவர் பேருந்தை ஓரமாக நிறுத்திவிட்டு கதறி அழுவதைக் கண்ட சிலர் அவருக்கு உதவ முன்வந்தனர்.

“ஏதேனும் பிரச்சினையா, நீங்கள் நலமாக இருக்கிறீர்களா?” என்று கேள்விகளை எழுப்பியவாறு உதவிக்குச் சென்றார் ஓர் ஆடவர்.

பேருந்தின் கதவைத் திறக்குமாறு ஓட்டுநரிடம் கேட்டுக்கொண்ட அந்த ஆடவர், “ஏன் அழுகிறீர்கள்?” என்றார்.

தொடர்ந்து அழுத அந்தப் பெண், விம்மல்களுக்கிடையே, தனது கணவர் இறந்துவிட்டதாக கைபேசி வழி தகவல் கிடைத்ததாகக் கூறினார்.

இந்தச் சம்பவங்களைக் காட்டும் காணொளி ஒன்று FabricationsAboutThePAP ஃபேஸ்புக் பக்கத்தில் பதிவேற்றப்பட்டிருந்தது.
 இரு ஆடவர்கள் பேருந்துக்குள் வந்த அந்த ஓட்டுநரை சமாதானப் படுத்தியதை அந்தக் காணொளியில் காண முடிந்தது.

பின்னர், டவர் டிரான்சிட் நிறுவனத்தைச் சேர்ந்த அந்த ஓட்டுநரின் கண்காணிப்பாளருடன் பேருந்தில் இருந்த தொடர்பு வசதி வழியாகத் தொடர்புகொண்ட அந்த ஆடவர்கள், விஷயத்தை விளக்கி, உதவிக்கு ஆட்களை அனுப்புமாறு கோரினர்.

அதனைத் தொடர்ந்து, உதவி வரும் வரை அங்கேயே இருந்த அந்த ஆடவர்கள், அந்த ஓட்டுநர் பருக பானம் ஒன்றும் வாங்கி வந்து கொடுத்து உதவினர்.

அந்த ஓட்டுநரின் கணவர் மலேசியாவில் உயிரிழந்தாகக் கூறப்படுகிறது. கொவிட்-19 சூழல் காரணமாக மலேசியாவுக்குச் செல்வோர் 14 நாட்களுக்கு கட்டாய தனிமைப்படுத்தலுக்கு உட்பட வேண்டும்.

அந்தப் பெண் தம் கணவரை ‘அனுப்பி வைக்க’ அங்கு செல்ல முடியுமா என்பதும் தெரியவில்லை!


மலேசியாவுடன் இணைந்து செயல்பட சிங்கப்பூர் ஆயத்தம்

சிங்கப்பூர்-மலேசியா நாடுகளுக்கு இடையில் சென்று வரும் பயணிகளின் தேவையை நிறைவேற்றும் வகையில் மலேசியாவுடன் சேர்ந்து செயல்பட சிங்கப்பூர் ஆயத்தமாக இருக்கிறது என்று வெளியுறவு அமைச்சு பேச்சாளர் ஊடகங்களிடம் கூறினார்.

குறுகிய கால தொழில்துறை மற்றும் அதிகாரபூர்வ பயணிகள், ஏற்கெனவே இரு நாடுகளுக்கு இடையில் சென்றுவரும் சிங்கப்பூரர்கள் மற்றும் மலேசியர்கள் அப்பயணிகளில் அடங்குவர்.

இத்தகைய இரு தரப்பு ஏற்பாடுகளில், இரு நாட்டு குடிமக்களின் பாதுகாப்பையும் சுகாதாரத்தையும் கட்டிக்காக்க தோதாக பரஸ்பரம் ஒப்புக்கொள்ளப்பட்ட பொது சுகாதார நியதிகள் உள்ளடங்கி இருக்கவேண்டும்.

கொவிட்-19 தொற்றில் இருந்து நிலையான மீட்சி அடைவதை உறுதிப்படுத்தும் வகையில், எல்லைக் கட்டுப்பாடுகளைப் படிப்படியாக தளர்த்துவதற்கான விவரங்களை முடிவு செய்ய கொஞ்ச கால அவகாசம் தேவை என்றும் அமைச்சின் பேச்சாளர் கூறினார்.

கொவிட்-19 பரிசோதனை, இல்லத் தனிமை ஆகிய கட்டுப்பாடுகள் இல்லாமல் சிங்கப்பூரர்கள் மலேசியாவுக்குள் நுழைய அனுமதிக்கப்படக்கூடும் என்றும் அதேபோல மலேசியர்களுக்கும் பரஸ்பர ஏற்பாடுகள் செய்யப்பட வேண்டியிருக்கும் என்றும் மலேசியா கூறி இருந்தது.

சிங்கப்பூரும் புருணையும் பச்சை மண்டலங்களாக மலேசிய சுகாதார அமைச்சு அறிவித்துள்ளதால் புதிய ஏற்பாடுகள் பரிசீலிக்கப்படுவதாக மலேசிய மூத்த அமைச்சர் இஸ்மாயில் சாப்ரி யாக்கோப் செய்தியாளர்களிடம் தெரிவித்து இருந்தார்.

ஊடகங்கள் இது பற்றி கேட்டதற்கு சிங்கப்பூர் அமைச்சின் பேச்சாளர் மேற்கண்ட விவரங்களைத் தெரிவித்தார்.


அதிவேக ரயில் திட்டம்: மலேசியாவுடன் சிங்கப்பூர்  பேச்சுவார்த்தை

சிங்கப்பூரின் உட்லண்ட்ஸ் நார்த் ரயில் நிலையத்தையும் ஜோகூர் பாருவில் புக்கிட் சகார் ரயில் நிலையத்தையும் இணைக்கும் அதிவேக ரயில் சேவை (ஆர்டிஎஸ்) கட்டுமானம் பற்றிய பேச்சுவார்த்தை தீவிரமாக நடந்து வருகிறது என்று போக்குவரத்து அமைச்சர் கோ பூன் வான் தெரிவித்தார்.

அந்த ரயில் சேவை பேச்சுவார்த்தை தொடர்பிலான இறுதி காலக்கெடு ஜூலை 31 ஆம் தேதியுடன் முடிவடைகிறது என்பதால் இரு நாடுகளும் தீவிர பேச்சுவார்த்தையில் ஈடுபட்டு இருப்பதாக அவர் குறிப்பிட்டார்.

அந்தத் திட்டத்தை மறுபரிசீலனை செய்யவும் சிங்கப்பூர் முன்வைத்துள்ள யோசனைகளில் மாற்றங்களை முன்மொழியவும் மலேசியாவுக்கு காலஅவகாசம் கொடுக்கும் வகையில் அந்த ரயில் திட்டம் சென்ற ஆண்டு ஏப்ரல் முதல் தற்காலிகமாக நிறுத்தி வைக்கப்பட்டு வந்துள்ளது.

மலேசியாவும் சிங்கப்பூரும் கொவிட்-19 கிருமிக்கு எதிரான போராட்டத்தைத் தொடரும் நிலை யிலும் இதர பல முக்கிய பணிகள் குறித்த பேச்சுவார்த்தை தொடர் கின்றன என்று கூறிய அமைச்சர், இவற்றில் இரு நாடுகளுக்கும் இடைப்பட்ட புதிய ரயில் திட்டங்களும் அடங்கும் என்றார்.

சிங்கப்பூரையும் ஜோகூரையும் இணைக்கும் அதிவேக ரயில் சேவை தொடர்பான பேச்சுவார்த்தை இரவு நேரத்தில் கூட தொடர்ந்து நடந்து வருகிறது என்று திரு கோ கூறினார். பேச்சுவார்த்தையில் ஈடுபட்டு வரும் இரு நாட்டு அதிகாரிகளும் ஜூலை காலக்கெடுவை மனதில் கொண்டு தீவிரமாகச் செயல்பட்டு வருகிறார்கள் என்றார் அவர். பேச்சுவார்த்தை மூலம் விரைவில் வெற்றி கிட்டும் என்று தான் நம்புவதாகவும் அவர் குறிப்பிட்டார்.

சிங்கப்பூர்-ஜோகூர் பாரு ரயில் சேவைத் திட்டம் பற்றி முதன்முதலாக 2010ல் அறிவிக்கப்பட்டது. பிறகு மூன்று தடவை அந்தத் திட்டம் தற்காலிகமாக நிறுத்தி வைக்கப்பட்டது.

அதனையடுத்து சென்ற ஆண்டு நவம்பர் மாதம் திரு கோ ஓர் அறிவிப்பு விடுத்தார். சிங்கப்பூர்-ஜோகூர் பாரு ரயில் திட்டம் தொடர்பில் இந்த ஆண்டு ஏப்ரல் மாதத்துக்குள் இரு நாடுகளும் மூன்று உடன்பாடுகளில் கையெழுத்திட வேண்டி இருக்கும் என்று அவர் தெரிவித்தார்.

இந்தக் காலக்கெடு நான்காவது தடவையாக ஜூலை 31 வரை நீட்டிக்கப்பட்டது.

இந்த ரயில் வழித்தடத்தை 2024 டிசம்பர் 31க்குள் கட்டி முடிக்க 2018 ஜனவரியில் இரு தரப்பு உடன்பாடு கையெழுத்தானது. கட்டுமானப் பணி சென்ற ஆண்டு தொடங்க இருந்தது.


சிங்கப்பூர்-மலேசியா இடையே சிறப்புப் பயண ஏற்பாடுகள்

கொரோனா கிருமித்தொற்று நெருக்கடி இன்னும் முடிவுக்கு வராத நிலையில் சிங்கப்பூருக்கும் மலேசியாவுக்கும் இடையே இருவிதமான சிறப்புப் பயண ஏற்பாடுகள் நடைமுறைப்படுத்தப்பட இருக்கின்றன.

இதன் மூலம் இருநாடுகளைச் சேர்ந்த வெவ்வேறு பிரிவினர் எல்லை தாண்டி பயணம் செய்ய முடியும் என்று வெளியுறவு அமைச்சு நேற்று அறிவித்தது.

சிறப்புப் பயண ஏற்பாடுகள் குறித்து பிரதமர் லீ சியன் லூங்கும் மலேசியப் பிரதமர் முகைதீன் யாசினும் நேற்று முன்தினம் தொலைபேசி மூலம் கலந்துரையாடி இணக்கம் கண்டனர்.

நடைமுறைப்படுத்தப்பட இருக்கும் சிறப்புப் பயண ஏற்பாடுகளில் ஒன்று தடையற்ற இருவழி

பயணப்பாதையாகும்.

அதிகாரபூர்வப் பயணங்கள், அத்தியாவசிய வர்த்தகங்கள் ஆகியவற்றுக்காக இந்தப் பயணப் பாதை பயன்படுத்தப்படும்.

இந்தப் பயணப் பாதை மூலம் பயணம் செய்பவர்கள் கொரோனா கிருமித்தொற்று தடுப்புக்கான முன்னெச்சரிக்கை நடவடிக்கைகள், பொது சுகாதார நடவடிக்கைகள் ஆகியவற்றுக்குக் கட்டுப்பட வேண்டும்.

இதுதொடர்பான விவரங்கள் குறித்து சிங்கப்பூரும் மலேசியாவும் கலந்துரையாடி வருகின்றன.

பயணிகள் கடைப்பிடிக்க வேண்டிய முன்னெச்சரிக்கை நடவடிக்கைகள் குறித்து இருநாடுகளும் இணக்கம் காண வேண்டும்.

நடைமுறைப்படுத்தப்பட இருக்கும் மற்றொரு பயண ஏற்பாடு, குறிப்பிட்ட காலத்துக்குப் பயணம் செய்யும் முறை என அழைக்கப்

படுகிறது.

நீண்டகால குடிநுழைவு அட்டை வைத்திருக்கும் சிங்கப்பூரர்களும் மலேசியர்களும் வர்த்தகத்துக்காகவும் பணி நிமித்தமாகவும் இருவழி பயணம் மேற்கொள்ள அனுமதிக்கப்படுவர்.

வேலை செய்யும் நாட்டில் குறைந்தது தொடர்ச்சியாக மூன்று மாதங்கள் இருந்த பிறகு குறுகியகால விடுப்புக்காக அவர்கள் சொந்த நாட்டுக்குத் திரும்ப முடியும். குறுகியகால விடுப்பு முடிந்த பிறகு, அவர்கள் வேலை செய்யும் நாட்டுக்குள் நுழைய அனுமதிக்கப்படுவர்.

இருநாடுகளுக்கும் இடையே பயணம் செய்துவந்த சிங்கப்பூரரர்கள், மலேசியர்கள் ஆகியோரின் தேவைகளைப் பூர்த்தி செய்வதில் சிங்கப்பூர் கடப்பாடு கொண்டுள்ளது என்று திரு முகைதீனிடம் பிரதமர் லீ உறுதி அளித்தார்.

இருநாடுகளுக்கிடையிலான சிறப்புப் பயண ஏற்பாடுகளை நடைமுறைப்படுத்துவதற்கு முன்பு பொது சுகாதார நடவடிக்கைகளில் இருநாடுகளும் இணக்கம் காண வேண்டும் என்று இருநாட்டுத் தலைவர்களும் தெரிவித்தனர்.

இருநாடுகளிலும் உள்ள மருத்துவ வளங்களைக் கருத்தில் கொண்டு சிங்கப்பூரர்கள், மலேசியர்கள் ஆகியோரின் உடல்நலத்தையும் பாதுகாப்பையும் பேணிக் காக்க வேண்டும் என்று தெரிவிக்கப்பட்டது.

தடையற்ற இருவழி பயணப்பாதை, குறிப்பிட்ட காலத்துக்குப் பயணம் செய்யும் முறை ஆகிய இரண்டு சிறப்புப் பயண ஏற்பாடுகள் குறித்த நடைமுறை விவரங்கள் தொடர்பாக இருநாடுகளும் கலந்துரையாடி வருவதாக தெரிவிக்கப்பட்டுள்ளது.


பெருவிரைவு ரயில் திட்டத்திற்கு ஜூலை 31க்குள் இறுதி வடிவம்: மலேசியா நம்பிக்கை

ஜோகூர்; சிங்கப்பூருக்கும் ஜோகூருக்கும் இடையிலான ஆர்டிஎஸ் எனப்படும் பெருவிரைவு ரயில் போக்குவரத்து தொடர்பான அம்சங்கள் இம்மாத இறுதிக்குள் பேசித் தீர்க்கப்பட்டுவிடும் என்று மலேசியா நம்பிக்கை தெரிவித்து உள்ளது.

“இந்த ரயில் போக்குவரத்துத் திட்டம் தொடர்பில் 222 பிரச்சினைகளுக்கு முடிவு காணப்பட வேண்டி இருந்த நிலையில் இரு நாடுகளும் 220 பிரச்சினைகளைப் பேசித் தீர்த்துவிட்டன.

“எஞ்சி இருப்பது இரண்டு விவகாரங்கள் மட்டுமே. அவை குறித்து வரும் 13ஆம் தேதி தொழில்நுட்பக் குழு கூடி ஆலோசிக்கும்,” என்று மலேசிய மூத்த அமைச்சர் அஸ்மின் அலி தெரிவித்துள்ளார்.

இருப்பினும் அந்த இரு விவகாரங்கள் என்ன என்பதை அவர் விவரிக்கவில்லை. மலேசியாவின் அனைத்துலக வர்த்தக தொழில் அமைச்சருமான திரு அஸ்மின், நேற்று முன்தினம் ஜோகூரில் உள்ள தொழில் துறையினருடன் ஆலோசனை நடத்தினார்.

அந்தக் கூட்டத்திற்குப் பிறகு செய்தியாளர்களிடம் பேசிய அவர், “பெருவிரைவு ரயில் திட்டம் குறித்து போக்குவரத்து அமைச்சை தொடர்புகொண்டு பேசினேன். எஞ்சி இருக்கும் இரு அம்சங்கள் குறித்து இரு நாட்டுக் குழுக்களும் விரைவில் பேசித் தீர்த்துவிடும் என்று அமைச்சின் சார்பில் என்னிடம் தெரிவிக்கப்பட்டது.

“திட்டம் தொடர்பான முழு அளவிலான பேச்சுவார்த்தையையும் இம்மாதத்திற்குள் முடிக்க வேண்டி உள்ளதால் அந்த இரு பிரச்சினைகளுக்கும் விரைந்து தீர்வு காண வேண்டியது அவசியம்,” என்றார்.

ரயில் திட்டத்திற்கு இறுதி வடிவம் கொடுக்க மேலும் மூன்று மாத அவகாசத்தை கடந்த மே மாதம் மலேசியா கேட்டிருந்தது. அதற்கு ஒப்புதல் அளித்த சிங்கப்பூர் இதுவே இறுதி கெடு என்றும் தெரிவித்திருந்தது.


சிங்கப்பூர், மலேசியா, இந்தியா புகழ் ‘கவிவாணர்’ ஐ. உலகநாதன் காலமானார்

மலேசியா, சிங்கப்பூர், இந்தியா என தமிழுலகம் போற்றும் கவிஞர், கவிவாணர் ஐ. உலகநாதன் இம்மாதம் 6ஆம் தேதி கர்நாடக மாநிலம் பெங்களூருவில் காலமானார். அவருக்கு வயது 83.

அவர், சிறிது காலமாக உடல் நலம் பாதிக்கப்பட்டு மருத்துவமனையில் அனுமதிக்கப்பட்டு சிகிச்சைப் பெற்று வந்தார்; சிகிச்சை பலனின்றி அவர் காலமானார்.

12-9-1936ல் மலேசியாவின் ஈப்போவில் பிறந்தவரான கவிஞர், சிங்கப்பூரில் தமிழ்க் கவிதை வளர்த்தவர். தந்தையார் ஐயாசாமி. தாயார் சாலம்மாள்.

தமது 19வது வயதில் தமிழ் முரசு மாணவர் மணிமன்றம் மூலம் எழுதத் தொடங்கிய திரு உலகநாதன் இன்றைய முன்னணிக்கவிஞர்கள் பலரை ஊக்குவித்து, உற்சாகப்படுத்தி வளர்த்தவர்.

முதன்முதலில் கட்டுரை எழுதுவதில் தொடங்கிய இவரது எழுத்துப்பணி முழுக்க முழுக்க கவிதைத் துறையில் இவரைக் கால்கொள்ள வைத்தது.

பேச்சுத்துறையில் மிகுந்த ஈடுபாடு உடையவர். மலேசியாவில் குறிப்பிடத்தகுந்த மேடைப் பேச்சாளராக விளங்கியவர்.

மேடை நாடகங்கள், வானொலி நாடகங்கள், சிறு காப்பியங்கள், 100க்கும் மேற்பட்ட கட்டுரைகள், 50க்கும் மேற்பட்ட சிறு கதைகள், 500க்கும் மேற்பட்ட கவிதைகள் என பன்முகத்திறன் காட்டியவர் திரு உலகநாதன்.

தமிழ் மலர் இதழில் பணியாற்றிக்கொண்டு தமிழ்க் கவிதைகள் வளர்த்தார். 1961ஆம் ஆண்டில் “மாதவி இலக்கிய மன்றத்தை” நண்பர்களுடன் இணைந்து நிறுவி அதன் தலைவராகவும் செயல்பட்டார்.

தமிழர் இயக்கங்கள் பலவற்றில் உறுப்பினராகவும் பொறுப்பாளராகவும் தமிழ்ப் பணியாற்றியவர்.

அவர் தோற்றுவித்த மாதவி இலக்கிய மன்றம் நேற்று (ஜூலை 7) காணொளி வழி நினைவாஞ்சலி நிகழ்ச்சிக்கு ஏற்பாடு செய்திருந்தது.

சிங்கப்பூர், மலேசியா, இந்தியா, அமெரிக்கா மற்றும் பெங்களூருவிலிருந்து கவிவாணரின் குடும்பத்தினரும் நினைவஞ்சலி நிகழ்ச்சியில் கலந்துகொண்டனர்.

மறைந்த கவிஞருக்கு, நீலாவதி என்ற மனைவியும் நந்தகுமார், விஜயகுமார், செல்வகுமார் என்ற மகன்களும் உள்ளனர்.


எல்லை கடந்த பயணங்களை அனுமதிக்க திட்டம்

நீண்டகாலக் குடிநுழைவு அனுமதிச் சீட்டு வைத்திருப்பவர்களுக்கும் அத்தியாவசிய வர்த்தகம், வேலை தொடர்பாக பயணம் செய்வோருக்கும் அடுத்த மாதம் 10ஆம் தேதிக்குள் எல்லை கடந்த பயணங்களை அனுமதிக்க சிங்கப்பூரும் மலேசியாவும் இலக்கு கொண்டுள்ளன.

வெளியுறவு அமைச்சர் டாக்டர் விவியன் பாலகிருஷ்ணனும் மலேசிய வெளியுறவு அமைச்சர் ஹிஷாமுதீன் உசேனும் இதுகுறித்து நேற்று அறிவித்தனர்.

அத்தியாவசிய வர்த்தக, அலுவலகப் பணிகளுக்காக மலேசியாவுக்கும் சிங்கப்பூருக்கும் சென்று வர ‘தடையற்ற இருதரப்புப் பயணமுறை’ வழிசெய்யும். இதற்குத் தகுதி பெறுவோர் நடைமுறைப்

படுத்தப்படும் முன்னெச்சரிக்கை நடவடிக்கைகளுக்கு உட்பட வேண்டும். கொவிட்-19 மருத்துவப் பரிசோதனையைச் செய்துகொள்வது, தங்கள் பயணத் திட்டங்களைச் சமர்ப்பிப்பது ஆகியவை அவற்றில் அடங்கும்.

வர்த்தகத்துக்காகவும் வேலை தொடர்பாகவும் நீண்டகால குடி

நுழைவு அனுமதிச் சீட்டு வைத்திருப்போர் சிங்கப்பூரர்களும் மலேசியர்களும், இரு நாடுகளுக்கும் அவ்வப்போது சென்று வர மேற்கொள்ளப்படும் பயண ஏற்பாடு உதவியாக இருக்கும்.

வேலை செய்யும் நாட்டில் குறைந்தது தொடர்ச்சியாக மூன்று மாதங்கள் இருந்துவிட்டு அவர்கள் குறுகிய கால விடுப்புக்கு தங்கள் சொந்த நாட்டுக்குத் திரும்பலாம். விடுப்பு முடிந்ததும் அவர்கள் மீண்டும் வேலை செய்யும் நாட்டுக்குச் சென்று குறைந்தது தொடர்ச்சியாக மூன்று மாதங்களுக்குப் பணிபுரிய வேண்டும்.

இந்த இரண்டு திட்டங்களுக்கான செயல்முறைகளை உறுதி செய்ய சம்பந்தப்பட்ட இருநாட்டு அரசாங்கங்களுக்கும் அடுத்த மாதம் 10ஆம் தேதி வரை கால அவகாசம் உள்ளது.

சிங்கப்பூர் மற்றும் மலேசியாவுக்குள் நுழையவும் வெளியேறவும் தேவையான சுகாதார நடைமுறைகள், விண்ணப்பம் செய்வதற்கான செயல்முறைகள் ஆகியவை நடைமுறைப்படுத்தப்படுவதற்கு 10 நாட்கள் இருக்கும்போது வெளியிடப்படும்.

“சிங்கப்பூருக்கும் மலேசியாவுக்கும் இடையே ஆழமான, நெருங்கிய உறவு இருக்கிறது. இருநாட்டு மக்கள் எல்லை கடந்து உறவாடும் பாரம்பரியம் உள்ளது. இருநாடு

களுக்கும் பொருளியல் பரிமாற்றங்கள் மிகவும் முக்கியம்.

“இந்தப் பயண ஏற்பாடுகள் மூலம் இந்தப் பரிமாற்றங்களையும் வெவ்வேறு பயணிகளின் தேவைகளை பூர்த்தி செய்வதையும் படிப்படியாக மீண்டும் வழக்கநிலைக்குக் கொண்டு வர விரும்புகிறோம். இந்தச் சவால்களை நாங்கள் மிகக் கவனமாக எதிர்கொண்டு வருகிறோம். இதுதொடர்பாக சிங்கப்பூரர்கள் பொறுமையாக இருக்க வேண்டும் என கேட்டுக்கொள்கிறேன்,” என்று அமைச்சர் விவியன் பாலகிருஷ்ணன் தமது ஃபேஸ்புக் பக்கத்தில் நேற்று குறிப்பிட்டார்.


சிங்கப்பூர் - ஜோகூர் பாரு விரைவு ரயில் திட்ட  உடன்பாடு ஜூலை  30ல் கையெழுத்து

சிங்கப்பூர்-ஜோகூர் பாரு விரைவு ரயில் (ஆர்டிஎஸ்) போக்குவரத்துத் திட்டத்தை இறுதி செய்வதற்கான ஒப்பந்தங்கள் இம்மாதம் 30ஆம் தேதி கையெழுத்தாகும் என்று மலேசிய போக்குவரத்து அமைச்சர் வீ கா சியோங் தெரிவித்து உள்ளார்.

இது தொடர்பாக சிங்கப்பூருக்கும் மலேசியாவுக்கும் இடையில் நடைபெற்று வந்த பேச்சுவார்த்தை முடிவுற்றுள்ளதாகக் கூறிய அவர், மொத்தம் மூன்று ஒப்பந்தங்கள் கையெழுத்தாக இருப்பதாகத் தெரிவித்துள்ளார்.

 சிங்கப்பூரில் இருந்து ஜோகூர் பாரு செல்வதற்கான விரைவு ரயில் திட்டம் முதன்முதலில் 2010ஆம் ஆண்டு அறிவிக்கப்பட்டது. பின்னர் அது பல கட்டங்களாகத் தள்ளி வைக்கப்பட்டது. நீண்ட தாமதத்திற்குப் பிறகு அதில் இறுதி உடன்பாடு எட்டப்படும் நிலை உருவாகி உள்ளது.

அதன் விளைவாக இரு அரசாங்கங்களும் ‘இருதரப்பு ஆர்டிஎஸ் இணைப்பு ஒப்பந்தங்களை’ தயார் செய்துள்ளன. அதன் முக்கிய அம்சங்களில் ஒன்று சிங்கப்பூரின் எஸ்எம்ஆர்டி கார்ப்பரேஷனும் மலேசியாவின் பிரசாரனா மலேசியா ரயில் போக்குவரத்து நிறுவனமும் இணைந்து செயல்பாட்டு நிறுவனம் ஒன்றை ஏற்படுத்துவது.

ஆர்டிஎஸ் இணைப்பு நிறுவனமாக அது செயல்படும். ஜூலை 30ஆம் தேதி ஒப்பந்தங்கள் கையெழுத்தாக இருப்பதை மலேசிய போக்குவரத்து அமைச்சர் நேற்று அந்நாட்டு நாடாளுமன்றத்தில் நடைபெற்ற செய்தியாளர் கூட்டத்தில் அறிவித்தார். கையெழுத்து சடங்கை இரு நாட்டு பிரதமர்களும் பார்வையிடுவார்கள் என்று தெரிகிறது.


கடற்பாலத்தின் நடுவில் சந்தித்துப் பேசிய சிங்கப்பூர்-மலேசிய வெளியுறவு அமைச்சர்கள்

சிங்கப்பூருக்கும் மலேசியாவுக்கும் இடையிலான இருவழிப் பயண ஏற்பாடுகள் இன்று உறுதி செய்யப்பட்டன.
 இருநாடுகளுக்கும் இடையிலான இருவழிப் பயண ஏற்பாடுகள் பற்றி கலந்துரையாட சிங்கப்பூரையும் மலேசியாவையும் இணைக்கும் கடற்பாலத்தின் நடுவில் மலேசிய வெளியுறவு அமைச்சர் ஹிஷாமுதீன் உசேனை வெளியுறவு அமைச்சர் விவியன் பாலகிருஷ்ணன் இன்று சந்தித்துப் பேசினார்.

அதையடுத்து, அவர் உட்லண்ட்ஸ் ரயில் சோதனைச்சாவடியில் செய்தியாளர்களைச் சந்தித்து இருவழிப் பயண ஏற்பாடுகள் பற்றி விளக்கம் அளித்தார். நீண்டகாலக் குடிநுழைவு அனுமதி பெற்றிருப்போர், அத்தியாவசிய அல்லது அதிகாரபூர்வப் பயணங்களை மேற்கொள்பவர்கள் ஆகியோர் இருநாடுகளுக்கிடையே தடையின்றி பயணம் செய்ய போக்குவரத்து ஏற்பாடுகள் வகை செய்யும் என்றும் இதற்கான விண்ணப்பங்கள் அடுத்த மாதம் 10ஆம் தேதியிலிருந்து தொடங்கும் என்றும் அமைச்சர் விவியன் பாலகிருஷ்ணன் தெரிவித்தார்.

இருவழித் தடையற்ற பயணமுறை, அவ்வப்போது மேற்கொள்ளப்படும் பயண ஏற்பாடு தொடர்பான நடைமுறை விவரங்கள் அடுத்த சில நாட்களில் வெளியிடப்படும் என்றும் அவர் கூறினார்.

இருவழித் தடையற்ற பயணமுறைக்குத் தகுதி பெறுவோர் கொவிட்-19 மருத்துவப் பரிசோதனை செய்துகொள்வது, தங்கள் பயணத் திட்டங்களைச் சமர்ப்பிப்பது போன்ற விதிமுறைகளுக்கு உட்பட வேண்டும் என்றார் அமைச்சர் விவியன் பாலகிருஷ்ணன்.
 இது ஒரு புறம் இருக்க, வேலை மற்றும் வர்த்தக நிமித்தம் நீண்டகாலக் குடிநுழைவு அனுமதி பெற்றிருக்கும் சிங்கப்பூரர்களும் மலேசியர்களும் இருநாடுகளுக்கிடையே பயணம் செய்ய அவ்வப்போது மேற்கொள்ளப்படும் பயண ஏற்பாடு வழிவகுக்கும் என்றார் அவர்.

மேல் விவரங்கள் நாளைய அச்சுப்பிரதியில்...


10 லட்சத்துக்கும் அதிகமானோர் குணமடைந்தனர்; மரண விகிதமும் வெகுவாகக் குறைந்தது

கொரோனா கிருமித் தொற்றால் பாதிக்கப்பட்டோரின் மொத்த எண்ணிக்கை இந்தியாவில் 16 லட்சத்தை நெருங்கி உள்ளது. இதுவரை சுமார் 35 ஆயிரம் பேர் உயிரிழந்துள்ளனர்.

நேற்று ஒரேநாளில் 52,000க்கு அதிகமானோர் கொரோனா கிருமி தொற்றால் பாதிக்கப்பட்டது உறுதி செய்யப்பட்டது.

இதன்மூலம் பாதிக்கப்பட்டவர்களின் மொத்த எண்ணிக்கை சுமார் 15,84,000 ஆக அதிகரித்துள்ளது என மத்திய சுகாதார அமைச்சு அறிவித்துள்ளது.

அதேவேளையில் கொவிட்-19 நோயிலிருந்து இதுவரை சுமார் 10.20 லட்சம் நோயாளிகள் குணமடைந்துள்ளனர். தற்போது நாடு முழுவதும் சுமார் 5.28 லட்சம் பேர் சிகிச்சை பெற்று வருகின்றனர்.

இதுவரை இல்லாத அளவிற்கு நாடு முழுவதும் மரண விகிதம் 2.23 விழுக்காடாகக் குறைந்துள்ளது என சுகாதார அமைச்சின் அறிக்கையில் தெரிவிக்கப்பட்டுள்ளது. இந்தியாவில் கடந்த ஏப்ரல் 1ஆம் தேதி முதல் பதிவான மரண விகிதத்தில் இதுவே ஆகக்குறைவான அளவாகும்.


சிங்கப்பூர்-மலேசியா எல்லை கடக்கும் பயணத்துக்கு கடுமையான கட்டுப்பாடுகள்

சிங்கப்பூருக்கும் மலேசியாவுக்கும் இடையே நீண்டகாலம் தங்க அனுமதியுடையோர், அத்தியாவசிய தொழில் மற்றும் அதிகாரபூர்வ பயணிகள் ஆகியோருக்கான விண்ணப்பங்கள் ஆகஸ்ட் 10ஆம் தேதி தொடங்குகின்றன.

அத்தகைய பயணிகள் வருவதற்கு முன்பும் வரும்போதும் வந்ததற்குப் பிறகும் கடுமையான எச்சரிக்கை நடவடிக்கைகள் நடப்பில் இருக்கும்.

பயணிகள் செல்லும் நாடு அவர்களின் பயணத்தை அங்கீகரித்து இருக்கிறது என்பதற்கான சான்றிதழ் இருக்க வேண்டும். பயணிகள் இங்கு வரும்போது கொவிட்-19 சோதனைக்கு உட்பட வேண்டும்.

எந்தவொரு நாட்டிற்கும் 14 நாட்கள் வரை குறுகிய பயணம் மேற்கொள்வோர், தங்கியிருக்கும் காலத்தில் கட்டுப்படுத்தப்பட்ட பயணத் திட்டத்தைப் பின்பற்றுவது உள்ளிட்ட பல நிபந்தனைகளை நிறைவேற்ற வேண்டும். அதிகாரிகள் விதிக்கும் நிபந்தனைக்கு ஏற்ப தொடர்புகொள்வதற்கான செயலியை அவர்கள் பதிவிறக்கம் செய்திருக்க வேண்டும்.

குறுகியகால வருகையில் வருவோர் பொதுப் போக்குவரத்தை பயன்படுத்த முடியாது. இருந்தாலும் தனியார் வாடகைக்கார், டாக்சி, நிறுவன போக்குவரத்தை அவர்கள் பயன்படுத்தலாம்.

சிங்கப்பூரின் குடிநுழைவு சோதனைச்சாவடி ஆணையத்தின் இணையப் பக்கத்தில் இதன் தொடர்பிலான விவரங்கள் இடம்பெற்றிருக்கின்றன.

இத்தகைய பயணிகள் சென்று வருவதற்கான ஏற்பாடுகளைச் செய்வதன் தொடர்பிலான பேச்சுவார்த்தையைத் தொடங்க இந்த இரு நாடுகளும் ஜூலை 14ஆம் தேதி உடன்பாடு கண்டன. அதனைத் தொடர்ந்து இப்போது விவரங்கள் வெளியிடப்பட்டு இருக்கின்றன.

இரு நாடுகளுக்கும் இடையில் எல்லை கடந்த பயணம் இரண்டு திட்டங்களின்கீழ் மீண்டும் தொடங்க இருக்கிறது.

குறுகியகால பயணங்களை மேற்கொள்வோருக்கான பரஸ்பர அனுமதி வழித்தடம் என்பது ஒரு முறை. நீண்டகாலப் போக்கில் காலக்கிரம முறைப்படி பயண ஏற்பாடுகளைச் செய்வது மற்றொரு முறை. இந்தத் திட்டங்கள் மாணவர்களுக்கும் சுற்றுப் பயணிகளுக்கும் இல்லை.


சிங்கப்பூரில் வேலை பார்க்கும் மலேசியருக்கு 7 நாள் தனிமை

சிங்கப்பூரில் வேலை பார்ப்பதற்கான அனுமதியுடன் கூடிய மலேசியர்கள், 14 நாட்களுக்குப் பதிலாக ஏழு நாட்கள் தனிமையில் இருக்கவேண்டும் என்று சுகாதார அமைச்சர் கான் கிம் யோங் அறிவித்து இருக்கிறார்.

மலேசியாவிலும் சிங்கப்பூரிலும் கொவிட்-19 சூழல் ஏறக்குறைய ஒரே நிலையில் இருப்பதை அடுத்து இந்த முடிவு எடுக்கப்பட்டுள்ளது.
 மலேசியர்கள் ஏழு நாட்கள் தங்களைத் தனிமைப் படுத்திக்கொள்ளவேண்டும் என்ற முடிவு, இடர் மதிப்பீடுகளின் அடிப்படையில் எடுக்கப்பட்டு உள்ளது. நிரந்தரவாசிகளாக இருக்கும் மலேசியர்களுக்கும் இது பொருந்தும்.

வெளியில் இருந்து வருவோரை சிங்கப்பூர் கையாளும் முறை தொடர்பான கொள்கை தொடர்ந்து மறுபரிசீலனை செய்யப்பட்டு வருகிறது என்பதைச் சுட்டிய சுகாதார அமைச்சின் மருத்துவச் சேவைத் துறை இயக்குநர் கென்னத் மாக், இதனையொட்டியே அந்த முடிவு இடம்பெறுவதாகக் குறிப்பிட்டார்.


சிங்கப்பூர் - ஜோகூர் இருவழி இலவச பேருந்து சேவை தொடங்கியது

ஜோகூர் பாரு: மலேசியாவுக்கும் சிங்கப்பூருக்கும் இடையே தடையற்ற இருதரப்பு பயணமுறையின் கீழ் பயணங்கள் அனுமதிக்கப்பட்டாலும் ஒரு கிலோ மீட்டர் தூர கடற்பாலத்தைக் கடக்க பேருந்து வசதி இல்லை. அந்தக் குறையை ஜோகூர் பொதுப் போக்குவரத்துக் கழகம் போக்கியுள்ளது. சிங்கப்பூரின் உட்லண்ட்ஸ் சோதனைச் சாவடிக்கும் மலேசியாவுக்கும் இடையே இருவழி இலவச பேருந்துச் சேவையை அது நேற்று முன்தினம் தொடங்கியது.


அன்னாசிப் பழப் பெட்டிகளுக்குள் மறைத்து சிங்கப்பூருக்கு கடத்தப்பட்ட சிகரெட்டுகள் பிடிபட்டன

பொருள் சேவை வரி செலுத்தப்படாத 7,559 கார்ட்டன் சிகரெட்டுகள் மலேசியாவிலிருந்து சிங்கப்பூருக்குள் வந்த இரண்டு வாகனங்களில் துவாஸ் சோதனைச்சாவடி வழியாக கடந்த திங்கட்கிழமை கடத்தப்பட்டபோது குடிநுழைவு, சோதனைச்சாவடி ஆணைய அதிகாரிகள் கைப்பற்றினர்.

விசாரணைக்காக 22, 25, 41 வயதுகளில் இருக்கும் மூன்று மலேசியர்கள் சிங்கப்பூர் சுங்கத் துறையிடம் ஒப்படைக்கப்பட்டனர்.

கடத்தல்காரர்களால் $656,299 மற்றும் $52,981 அளவிலான பொருள் சேவை வரி ஏய்ப்பு செய்யப்பட்டிருப்பதாக அதிகாரிகள் தெரிவித்தனர்


ஜோகூர் நீரிணையின் 2 கரைகளில் இருந்தபடி கையசைத்து ஒன்றுகூடல்;  சிங்கப்பூரிலிருந்து இஸ்வான்... மலேசியாவிலிருந்து அவரது குடும்பம்...

2 சட்டைகள்
 2 காற்சட்டைகள்
 2 உள்ளாடைகள்

கொரோனா தொற்றுப் பரவலைக் கட்டுப்படுத்துவதற்காக, கடந்த மார்ச் மாதத்தில் மலேசியா தனது எல்லைகளை மூடியபோது சிங்கப்பூருக்கு வந்த 32 வயதான மலேசியர் முகமது இஸ்வான் சரிப் கொண்டு வந்த பொருட்கள் இவை.

ரெட்மார்ட் இணையப் பேரங்காடியில் சேமிப்புக் கிடங்கு உதவியாளரான அவர், சில வாரங்களில் நிலைமை சீராகிவிடும் என்று நம்பினார்.

கடந்த மாத வாக்கிலேயே வீட்டுக்குச் செல்ல வேண்டும் என்ற எண்ணமும் மனச்சோர்வும் அவரை மிகவும் ஆட்கொண்டன.

“எனது குடும்பம்தான் எனக்கு எல்லாம். என்னுடைய நான்கு வயது மகளுக்கும் எனக்கும் இடையே மிகுந்த நெருக்கம் உண்டு. தற்போது 18 மாதங்களாகியிருக்கும் இரண்டாவது குழந்தை, நான் வீட்டிலிருந்து கிளம்பியபோது, தவழத் தொடங்கியிருந்தது,” என்று ஸ்ட்ரெய்ட்ஸ் டைம்சிடம் தெரிவித்தார்.

இஸ்வானின் மனநிலையை மாற்ற, அவரது உறவினர் முகமது ஃபயிஸ் ரோஸ்மானுக்கு ஒரு எண்ணம் தோன்றியது. சிங்கப்பூர் ஆட்டோமொபைல் சங்கத்தில் பணிபுரிகிறார் ரோஸ்மான்.

தன் மனைவியையும் திரு இஸ்வானின் மனைவியையும் உட்லண்ட்சை நோக்கியிருக்கும் ஜோகூர் எல்லைப் பகுதிக்கு கடந்த திங்கட்கிழமை (அக்டோபர் 5) வரச் சொன்னார் திரு ரோஸ்மான். இஸ்வானையும் அழைத்துக்கொண்டு உட்லண்ட்ஸ் வாட்டர்ஃபிரன்ட் பூங்காவுக்குச் சென்று ஜோகூர் நீரிணையை நோக்கியிருக்கும் பகுதிக்குச் சென்றார்.

நீரிணைக்கு அந்தப் பக்கம் இருந்த மனைவி மற்றும் குழந்தைகளைப் பார்த்து, இந்தப் பக்கம் இருந்து கையசைத்த திரு இஸ்வனின் மகிழ்ச்சியை திரு ரோஸ்மான் காணொளியில் பதிவு செய்தார்.

“வெகு தொலைவில் இருந்தாலும் கைபேசித் திரையில் இன்றி, நேரடியாகப் பார்த்தது மிகுந்த மகிழ்ச்சி அளித்தது,” என்றார் திரு இஸ்வான்.

தந்தையை தொலைநோக்கிகள் மூலம் பார்த்த மகள்கள் மிகுந்த மகிழ்ச்சியடைந்ததாக, திரு இஸ்வானின் மனைவி லியானா இட்ரிஸ், 33, தெரிவித்தார்.

“அப்பா, அப்பா என்று கத்தியவாறு பிள்ளைகள் துள்ளிக் குதித்தனர்,” என்றார் லியானா.

இந்தக் காட்சியைக் காட்டும் காணொளி சமூக ஊடகங்களில் வெகுவாகப் பரவியது.

“இந்தக் காணொளியைப் பார்த்த என் மூத்த மகள் அழத் தொடங்கிவிட்டர். அவர்களை மறுபடியும் எப்போது பார்ப்பேன் என்று தெரியவில்லை; ஆனால், அவர்களைப் பார்க்க வேண்டுமென தினமும் பிரார்த்தனை செய்கிறேன்,” என்றார்.

தற்போதைக்கு நீரிணையின் இரு கரைகளிலுமிருந்தே கையசைக்கக்கூடிய சூழலில் இவ்விருவரும் இருந்தாலும், “எங்களுக்காக தொலைநோக்கி ஒன்றை வாங்கி இருக்கிறேன்,” என்றார் திரு ரோஸ்மான்.


மலேசியாவிடம் இருந்து மின்சாரம் வாங்க முடிவு

சிங்கப்பூர் ஈராண்டு முன்னோட்டத் திட்டம்

மலேசியாவிடம் இருந்து சிங்கப்பூர் ஈராண்டுகளுக்கு மின்சாரத்தை வாங்கவிருக்கிறது.

முன்னோட்டத் திட்டமாக இடம்பெறும் இந்த நடவடிக்கையின் மூலம் 100 மெகாவாட் மின்சாரம் இறக்குமதி செய்யப்படும் என்று வர்த்தக, தொழில் அமைச்சர் சான் சுன் சிங் தெரிவித்துள்ளார்.

இது, சிங்கப்பூரின் உச்ச அளவு மின்சாரத் தேவையில் 1.5 விழுக்காட்டை ஈடுகட்டும் எனச் சொல்லப்பட்டது.

“வட்டார நாடுகளில் இருந்து தூய எரிசக்தியைப் பெற்று, நமது எரிசக்தி மீள்திறனை மேம்படுத்த இந்த முன்னோட்ட முயற்சி உதவும். இதன் தொடர்பில் மலேசியாவுடன் அணுக்கமாக ஒத்துழைத்து வருகிறோம். அவர்களின் வலுவான ஆதரவிற்கு நன்றி,” என்று சிங்கப்பூர் அனைத்துலக எரிசக்தி வாரத்தின் நேற்றைய தொடக்க நிகழ்ச்சியில் உரையாற்றியபோது அமைச்சர் சான் தெரிவித்தார்.

அடுத்த ஆண்டு மார்ச் மாதத்தில் இருந்து மலேசியாவில் இருந்து மின்சாரம் பெறப்படலாம் என எதிர்பார்க்கப்படுகிறது. சிங்கப்பூர்-மலேசியா இடையிலான கடலடிக் கம்பிவட இணைப்பின் மூலமாக மின்சார இறக்குமதி இடம்பெறும்.

மற்ற நாடுகளில் இருந்து மின்சாரம் பெறுவதற்கு இந்த முன்னோட்ட முயற்சி வழியமைத்துக் கொடுக்கும் என்று அறியப்படுவதாக ஸ்ட்ரெய்ட்ஸ் டைம்ஸ் செய்தி கூறுகிறது.

உலகின் ஆக நீளமான கடலடி உயர்மின்னழுத்தக் கம்பிவடம் மூலமாக வடக்கு ஆஸ்திரேலியாவில் இருந்து சிங்கப்பூருக்குச் சூரிய மின்சக்தியை வழங்கும் வகையில், இரண்டு ஆஸ்திரேலிய செல்வந்தர்கள் பல மில்லியன் டாலரை முதலீடு செய்திருப்பதாக கடந்த நவம்பரில் ராய்ட்டர்ஸ் நிறுவனம் செய்தி வெளியிட்டிருந்தது.

சூரிய சக்தி மூலம் அதிக மின்சாரத்தை உற்பத்தி செய்யும் முயற்சிகளை சிங்கப்பூரும் முடுக்கிவிட்டுள்ளது. 2025ஆம் ஆண்டு வாக்கில் 1.5 கிகாவாட் சூரிய மின்சக்தியை உற்பத்தி செய்ய இலக்கு நிர்ணயிக்கப்பட்டுள்ளதாக திரு சான் குறிப்பிட்டார்.

இது சிங்கப்பூரின் மின்சாரத் தேவையில் 2 விழுக்காட்டைப் பூர்த்தி செய்யும்.

“சூரிய சக்தியே நமக்கு மிகவும் நம்பிக்கையளிக்கும் புதுப்பிக்கத்தக்க ஆற்றல் மூலமாக இருக்கிறது. நமது மின்சார உற்பத்தியில் அதன் பங்கை நாம் அதிகப்படுத்த வேண்டும்,” என்றார் அமைச்சர் சான்.

புதுப்பிக்கத்தக்க ஆற்றல் மூலம்

இதனிடையே, மின்சார இறக்குமதி முன்னோட்டத் திட்டத்தின் கீழ் மலேசியாவிலுள்ள ஒரு புதுப்பிக்கத்தக்க ஆற்றல் மூலத்தில் இருந்து மின்சாரம் பெற விரும்புவதாக எரிசக்திச் சந்தை ஆணையம் தெரிவித்துள்ளது.

“மின்சாரம் இறக்குமதி செய்ய விரும்பும் நிறுவனங்கள் எந்த வழிகளில் மின்சாரத்தை உற்பத்தி செய்கின்றன என்பதைக் குறிப்பிட வேண்டும். மின்விநியோகத்தில் நம்பகத்தன்மை, கடந்தகாலச் செயல்பாடுகள் உள்ளிட்ட அம்சங்களும் கருத்தில்கொள்ளப்படும்,” என்று ஆணையம் குறிப்பிட்டது.

ஈராண்டு முன்னோட்ட முயற்சிக்குப் பிறகு, மேலதிக மின்சார இறக்குமதித் திட்டங்கள் குறித்து பரிசீலிக்கப்படும் எனத் தெரிவிக்கப்பட்டது.


மலேசியா, ஜப்பானிலிருந்து சிங்கப்பூருக்கு வருவோருக்கு புதிய கட்டுப்பாடுகள்

மலேசியாவிலிருந்து சிங்கப்பூருக்கு வருவோருக்கு புதிய கட்டுப்பாடுகள் விதிக்கப்பட்டுள்ளன. வரும் ஞாயிற்றுக்கிழமை (நவம்பர் 22) இரவு 11.59 மணியிலிருந்து இது நடப்புக்கு வரும்.

கடந்த 14 நாட்கள் மலேசியாவில் தங்கியிருந்து சிங்கப்பூருக்கு வருவோர் 14 நாட்களுக்கு தனிமைப்படுத்தல் வளாகங்களில் தங்கியிருக்க வேண்டும்.

இவ்விரு நாடுகளுக்கிடயே ‘பசுமைத் தட’ ஏற்பாடுகளின் கீழ், பிசிஏ எனப்படும் தங்கியிருந்து வேலை செய்வோர், சிங்கப்பூருக்குத் திரும்பி வரும் பயணிகள் ஆகியோருக்கும் பொருந்தும்.

கடந்த 14 நாட்களில் ஜப்பானில் இருந்து வருவோருக்கும் இதே போன்ற நடைமுறை பொருந்தும்.

வசிப்பிடத்திலேயே தங்கியிருக்கும் உத்தரவை (SHN) தனிமைப்படுத்தல் வளாகங்களில் அல்லாமல், வீடுகளில் நிறைவேற்ற முன்பு அனுமதி பெற்றிருந்தாலும் அவர்களுக்கும் இது பொருந்தும்.

சாபா தவிர மலேசியாவின் மற்ற பகுதிகளிலிருந்து வருவோர் தங்களது வசிப்பிடத்திலேயே நிறைவேற்றவும் சாபாவிலிருந்து வருவோர் தனிமைப்படுத்தல் வளாகங்களில் 14 நாட்களுக்கு SHN உத்தரவை நிறைவேற்றவும் முன்பு அனுமதிக்கப்பட்டிருந்தது.

மலேசியாவிலும் ஜப்பானிலும் கொவிட்-19 தொற்று பரவல் அதிகரித்திருப்பதையடுத்து இந்த நடவடிக்கை எடுக்கப்பட்டிருப்பதாக சுகாதார அமைச்சு தெரிவித்தது.

சிங்கப்பூர் குடிமக்கள், நிரந்தரவாசிகள் அல்லாதோர் மலேசியாவில் கடந்த 14 நாட்களுக்குள் தங்கியிருந்திருந்தால், அவர்களும் சிங்கப்பூருக்குள் வருவதற்கு 72 மணி நேரத்துக்கு முன்பு பாலிமெரேஸ் செயின் ரியாக்‌ஷன் பரிசோதனையைச் செய்திருக்க வேண்டும். இந்த நடைமுறை அடுத்த வெள்ளிக்கிழமை இரவு 11.59 முதல் சிங்கப்பூருக்கு வருவோருக்கு நடப்புக்கு வரும். எனினும், சிங்கப்பூர்- மலேசியா இடையேயான ‘பசுமைத் தட’ ஏற்பாடுகளின்படி சிங்கப்பூருக்குத் திரும்பும் சிங்கப்பூரைத் தளமாகக் கொண்ட பயணிகளுக்கு இது பொருந்தாது.


ஆர்டிஎஸ் இணைப்பு 2026ல் தயாராகிவிடும்

ஜோகூர் பாருவையும் சிங்கப்பூரையும் இணைக்கும் ஆர்டிஎஸ் இணைப்பு ரயில் திட்டம் 2026ஆம் ஆண்டுக்குள் தயாராகி விடும் என்று மலேசியப் போக்குவரத்து அமைச்சர் வீ கா சியோங் ஜோகூர் மாநில மன்னர் இப்ராஹிம் இஸ்கந்தரிடம் உறுதி தெரிவித்துள்ளார்.

நேற்று முன்தினம் தமது ஃபேஸ்புக் பக்கத்தில் இது குறித்து கருத்துரைத்த திரு வீ, இந்தத் திட்டம் அமலாக்கம் பெறும்போது ஜோகூர் மக்களுக்கு பெரும் நன்மை பயக்கும் என்றும் தெரிவித்தார்.

“இந்தத் திட்டத்தை மேற்பார்வையிடும் போக்குவரத்து அமைச்சின் பிரதிநிதி என்ற முறையில், இந்த ரயில் இணைப்புத் திட்டம் முறையாக மேற்கொள்ளப்பட்டு, திட்டமிடப்பட்ட காலத்துக்குள் அதாவது 2026ஆம் ஆண்டுக்குள் நிறைவு பெற்றுவிடும் என்று உறுதியளிக்கிறேன்,” என்றும் அமைச்சர் குறிப்பிட்டிருந்தார்.

இந்த நான்கு கிலோ மீட்டர் இணைப்பு குறைவான செலவு கொண்ட போக்குவரத்து முறையாக இருக்கும் என்றும் ஜோகூரின் சுற்றுலா, சொத்துத் துறைகளுக்கு சிறந்த பலனளிக்கும் என்றும் கூறினார்.

ஜோகூர் கடற்பாலத்தில் பல்லாண்டுகளாக நிகழ்ந்துவரும் கடும் போக்குவரத்து நெரிசலுக்கு இது தீர்வாக அமையும் என்றார் அவர்.


ஜோகூர் பாரு-சிங்கப்பூர் ரயில் இணைப்பு திட்டம்: சிங்கப்பூருக்கு முதல் சிவில் குத்தகை

ஜோகூர் பாரு-சிங்கப்பூர் ரயில் இணைப்புத் திட்டத்தின்கீழ் சிங்கப்பூருக்கு முதல் சிவில் குத்தகை கிடைத்துள்ளது.

அந்த $932.8 மில்லியன் குத்தகையின்கீழ் பென்டா-ஓஷன் கட்டுமான நிறுவனம், அடுத்த ஆண்டின் முதல் காலாண்டில் இணைப்பின் சில பகுதிகளில் பணிகளைத் தொடங்கும் என்று நிலப் போக்குவரத்து ஆணையம் தெரிவித்தது. இந்த நிறுவனம் தற்போது தாம்சன்-ஈஸ்ட் கோஸ்ட் ரயில் பாதையில் உள்ள பிரைட் ஹில் மற்றும் ஆர்ச்சர்ட் நிலையங்களில் பணிகளை மேற்கொண்டு வருகிறது. ஜோகூர் பாரு- சிங்கப்பூர் ரயில் இணைப்புத் திட்டத்தில் சிங்கப்பூரின் நிலையம் உட்லண்ட்ஸ் நார்த்தில் அமைந்திருக்கும்.

குத்தகையின்கீழ் இந்த நிலையத்துடன் சுங்கத்துறை, குடிநுழைவு, தனிமைப்படுத்துதல் ஆகிய பிரிவுகள் ஒரே இடத்தில் இயங்குவதற்கான கட்டடமும்

கட்டப்படும். இணைப்புத் திட்டத்துக்கான இரண்டாவது குத்தகை அடுத்த ஆண்டின் முதல் காலாண்டில் வழங்கப்படும்.

2026ஆம் ஆண்டுக்குள் ஜோகூர் பாரு-சிங்கப்பூர் ரயில் இணைப்புத் திட்டம் இயங்கத் தொடங்கும் என்று தெரிவிக்கப்பட்டுள்ளது.

ஒவ்வொரு திசையிலும் ஒரு மணி நேரத்துக்கு 10,000 பேர் வரை பயணம் செய்வர் என்று எதிர்பார்க்கப்படுகிறது.

மலேசியாவின் நிலையம் ஜோகூர் பாருவில் உள்ள புக்கிட் சாகாரில் அமைந்திருக்கும்.

இந்த இணைப்புத் திட்டத்தின் மூலம் இரு நிலையங்களுக்கும் இடையிலான பயண நேரம் வெறும் ஐந்து நிமிடங்கள் மட்டுமே.

நான்கு கிலோ மீட்டர் நீளமுள்ள ரயில் இணைப்புப் பாதையை கட்டு வதற்கான செலவில் 39 விழுக்காட்டை மலேசியா ஏற்கும் என்றும் மீதமுள்ள தொகையை சிங்கப்பூர் ஏற்கும் என்பதில் இருநாடுகளின் அரசாங்கங்கள் இணக்கம் தெரிவித்துள்ளன.


அதிவிரைவு ரயில்: பிரதமர் லீ, முகைதீன் கலந்துரையாடல்

கோலாலம்பூர்-சிங்கப்பூர் அதிவிரைவு ரயில் திட்டம் (எச்எஸ்ஆர்) தொடர்பாக பிரதமர் லீ சியன் லூங்கும் மலேசியப் பிரதமர் முகைதீன் யாசினும் காணொளி மூலம் நேற்று கலந்துரையாடினர்.

அதிவிரைவு ரயில் சேவைத் திட்டம் தொடர்பில் பேச்சுவார்த்தையில் முன்னேற்றம் ஏற்பட்டிருப்பது குறித்து அவர்கள் கலந்துரையாடினர்.

அதே நேரத்தில் இந்தத் திட்டத்தில் மலேசியா மற்றும் சிங்கப்பூரின் நிலைப்பாடு பற்றி அவர்கள் புரிந்துகொண்டனர்.

இந்த இருதரப்பு ரயில் திட்டம் தற்காலிகமாக நிறுத்தி வைக்கப்படுவதற்கான காலக்கெடு (டிசம்பர் 31) நெருங்கும் வேளையில் இரு நாட்டுப் பிரதமர்களும் இதுகுறித்து பேசினர்.

“இந்த அதிவிரைவு ரயில் திட்டம் குறித்த மேல் விவரங்களைக் கூடிய விரைவில் இருதரப்பும் கூட்டறிக்கையில் வெளியிடும்,” என்று இரு தலைவர்கள் வெளியிட்ட அறிக்கையில் தெரிவிக்கப் பட்டது. இரு நாடுகளுக்கும் இடையிலான வலுவான உறவுகளை இரு பிரதமர்களும் மறுஉறுதிப்படுத்தினர். இந்த உறவுகளை மேலும் வலுப்படுத்த அவர்கள் விருப்பம் தெரிவித்தனர்,” என்று அறிக்கையில் குறிப்பிடப்பட்டது. 350 கிலோ மீட்டர் தூர அதிவிரைவு ரயில் பாதை மூலம் சிங்கப்பூரிலிருந்து கோலாலம்பூருக்கு 90 நிமிடங்களில் சென்றுவிடலாம்.


சிங்கப்பூரில் தங்க இடமின்றி சாலையில் தூங்கும் மலேசிய ஊழியர் யாருமில்லை: மனிதவள அமைச்சு

சிங்கப்பூரில் வேலை அனுமதிச்சீட்டு ஊழியர் யாரும் வேறு வழியின்றி சாலைகளில் தூங்கியதில்லை என்று மனிதவள அமைச்சு தெரிவித்துள்ளது.

சிங்கப்பூரில் தங்க இடமில்லாமல் தவிக்கும் மலேசிய ஊழியர்கள் தொடர்பில் ஊடகத்தில் வெளியான பல்வேறு செய்திகளை அமைச்சு மறுத்துள்ளது.

மலேசியாவின் நியூ ஸ்ட்ரெய்ட்ஸ் டைம்ஸ் செய்தித் தாளில் நவம்பர் 22ஆம் தேதி ‘சிங்கப்பூரில் தங்க இட மில்லா மலேசியர்கள்’ என்ற தலைப்பில் ஒரு செய்தி வெளியிடப்பட்டது.

சிங்கப்பூரில் அறையை அல்லது படுக்கையை வாடகைக்கு எடுத்து தங்க வழியில்லாத 100 பேருக்கும் அதிகமான மலேசியர்கள் இருக்கிறார்கள் என்று அந்தச் செய்தியில் பேட்டி காணப்பட்ட ஒருவர் குறிப்பிட்டதாகத் தெரிவிக்கப்பட்டது.

அப்படி சிரமப்படும் மலேசியர்களுக்கு உதவலாம் என்ற நோக்கத்துடன் ஷாருதீன் ஹியல் ஹெல்மி முகம்மது நூர் என்ற பேட்டி அளித்த ஆடவருடன் நவம்பர் 23 மற்றும் 27ஆம் தேதிகளில் தான் தொடர்புகொண்டதாக அமைச்சு குறிப்பிட்டது.

ஆனால் அத்தகைய மலேசியர் யாரோடும் தான் நேரடியாக தொடர்பு கொண்டதில்லை என்றும் உண்மையிலேயே அவர்கள் தங்க இடமின்றி தவிக்கிறார்களா என்பது தனக்குத் தெரியாது என்றும் அந்த ஆடவர் தெரிவித்தாகவும் அமைச்சு தெரிவித்தது.


‘அதிர்ஷ்டக் கடவுள்’ சிலைகளுக்குள் கள்ள சிகரெட்; கண்டுபிடித்த சிங்கப்பூர் அதிகாரிகள்

சீனப் புத்தாண்டு அலங்காரத்துக்காக சிங்கப்பூருக்கு கொண்டு வரப்பட்ட ‘சீனர்களின் அதிர்ஷ்டக் கடவுள்’ உருவச் சிலைகளுக்குள் வரி செலுத்தப்படாத கள்ள சிகரெட்டுகளை சட்டவிரோதமாக மறைத்து கொண்டு வந்ததை உட்லண்ட்ஸ் சோதனைச்சாவடியில் சிங்கப்பூர் குடிநுழைவு, சோதனைச்சாவடி அதிகாரிகள் கண்டுபிடித்தனர்.

பார்ப்பதற்கு அழகாகக் தோன்றிய அந்த மண் சிலைகளை அதிகாரிகள் ஊடுகதிர்ச் சோதனைக்கு உட்படுத்தியபோது அதில் வித்தியாசமாக ஏதோ தென்படுவதை உணர்ந்தனர். பின்னர் பரிசோதித்ததில் வரி செலுத்தப்படாத 11,285 கார்ட்டன் மற்றும் 7,685 பொட்டலம் கள்ள சிகரெட்டுகள் அவற்றுக்குள் மறைத்து வைத்திருந்தது கண்டுபிடிக்கப்பட்டது.

அந்த லாரி மலேசியாவில் பதிவு செய்யப்பட்டது என்று கூறப்பட்டது.

அக்கறைக்குரிய மற்ற பொருள்களையும் இவ்வாறு கடத்தும் முயற்சி எடுக்கப்படலாம் என்று குறிப்பிட்ட சிங்கப்பூர் குடிநுழைவு, சோதனைச் சாவடி ஆணையம், இந்த வழக்கை சிங்கப்பூர் சுங்கத் துறையிடம் ஒப்படைத்துள்ளது.

சிங்கப்பூரின் பாதுகாப்பைக் கருதி பயணிகள், பொருள்கள், வாகனங்கள் என அனைத்தையும் சிங்கப்பூர் குடிநுழைவு, சோதனைச்சாவடி ஆணையம் பரிசோதிக்கும் என்று தெரிவிக்கப்பட்டது.


சிங்கப்பூர் பெண்ணை பாலியல் ரீதியாகவும் பணம் கேட்டும் மிரட்டி துன்புறுத்திய ஆடவர் மலேசியாவில் கைது

இணையச் செயலி வழியாக நட்பு கொண்டு பல பெண்களை மிரட்டி பாலியல் ரீதியான சலுகைகள் பெற்றதுடன் மிரட்டி பணமும் வசூலித்த 33 வயது ஆடவர் மலேசியாவில் கைது செய்யப்பட்டார்.

பாதிக்கப்பட்ட பெண்களில் ஒருவர் சிங்கப்பூரைச் சேர்ந்தவர்.

முன்னர் அந்தப் பெண் அனுப்பிய காணொளிகளை வைத்து மிரட்டி, அந்தப் பெண்ணை மலேசியாவுக்கு வருமாறு அந்த ஆடவர் வற்புறுத்தியதாக சிங்கப்பூர் போலிஸ் படை இன்று (ஜனவரி 30) தெரிவித்தது.

மேலும், அந்தக் காணொளி பரவுவதைத் தடுக்க, அந்த ஆடவர் அளித்த வங்கிக் கணக்குக்கு $200,000 பணத்தை மாற்றிவிட்டார் அந்தப் பெண்.

கடந்த ஆண்டு அக்டோபர் மாதம் 19ஆம் தேதி அந்தப் பெண் போலிசில் புகார் அளித்தார்.

‘டேட்டிங்’ செயலி ஒன்றின் வழியாக அந்த ஆடவர் அறிமுகமானதாகக் குறிப்பிட்ட அந்தப் பெண், தன்னுடைய அந்தரங்க காணொளிகளை அனுப்புமாறு ஆடவர் கோரியதாகச் சொன்னார்.

அவற்றை அனுப்பிய பிறகு, இருவரும் மலேசியாவில் சந்திக்க ஏற்பாடானது.

மலேசியாவுக்குச் சென்ற அந்தப் பெண்ணை அழைத்துச் செல்ல வந்த வாகனத்தின் ஓட்டுநருடன் பாலியல் உறவு கொள்ளவும் வற்புறுத்தப்பட்டார் அந்தப் பெண். இல்லாதபட்சத்தில் அவர் அனுப்பிய காணொளிகளை பரப்பப்போவதாக மிரட்டப்பட்டார்.

அந்தப் பெண் சிங்கப்பூருக்குத் திரும்பிய பிறகும் இத்தகைய மிரட்டல்கள் தொடர்ந்தன. காணொளியைப் பரப்பாமல் இருக்க பணம் கோரினார் அந்த ஆடவர்.

கடந்த ஆண்டு பிப்ரவரி முதல் அக்டோபர் வரையிலான காலகட்டத்தில் அந்த மாது $200,000யை ஆடவரின் கணக்குக்கு மாற்றி விட்டார்.

மலேசியாவில் கார் ஓட்டுநராக வந்து மாதுடன் பாலியல் உறவு கொண்டவர்தான் அந்தப் பெண்ணை மிரட்டிய நபர் என்பது முதற்கட்ட விசாரணையில் தெரியவந்தது.

வேறு பல பெண்களையும் அந்த ஆடவர் இதுபோல மிரட்டி வந்ததும் தெரியவந்துள்ளது.

மலேசிய போலிசாருடன் இணைந்து சிங்கப்பூர் போலிசார் அந்த ஆடவரின் அடையாளத்தை உறுதி செய்தனர்.

ஆடவர் மீது இன்று சிங்கப்பூர் நீதிமன்றத்தில் குற்றம் சாட்டப்பட்டது. குற்றம் நிரூபிக்கப்பட்டால் அவருக்கு 2 முதல் 7 ஆண்டுகள் வரை சிறைத் தண்டனையும் பிரம்படிகளும் விதிக்கப்படலாம்.